|  |  |
| --- | --- |
| **Tárgy:** | 2024. október 22-i Közgyűlés nyilvános jegyzőkönyve |
| **Helyszín:** | Városháza, Nagyterem |
| **Időpont:** | 2024. október 22. 09.00 -  |
| **Jegyzőkönyv-****vezető:** | Vasas Melinda |
| **Jelenléti ív** | **Név** | **Aláírás** | **Megjegyzés** |
|   | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos(jegyző) |  |  |
|  | Babicsné Dr. Tőke Erzsébet(aljegyző) |  |  |
|  | Dr. Hende Csaba (Ogy.képv.) |  |  |
|  | Majthényi LászlóVármegyei Kgy. elnöke |  |  |
|  | Marton FerencVármegyei Kgy. alelnöke |  |  |
|  | Dr. Kondora Bálint Vármegyei Kgy. alelnöke |  |  |
|  | Dr. Melega MiklósVármegyei Kgy. alelnöke |  |  |
|  | Vámos Zoltán(Főispán) |  |  |
|  | Dr. Orbán IstvánKormányhivatal-főigazgató |  |  |
|  | Dr. Telek MiklósKormányhivatal-igazgató |  |  |
|  | Dr. Kovács Györgyi(Kormányhivatal Járáshiv.vez.) |  |  |
|  | Dr. Balázsy PéterVármegyei jegyző |  |  |
|  | Dr. Pilisi Gábor(r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella(r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Wächter Walter László |  |  |
|  | Kovács Vince |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária  |  |  |
| **Cégvezetők, Intézményvezetők, Meghívottak** |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Dr. Haness János |  | 2. napirend meghívottja |
|  | Dr. Borhy László |  | 3. napirend meghívottja |
|  | Tóth Balázs |  | 5. napirend meghívottja |
|  | Hegyi Gábor |  | 6. napirend meghívottja |
|  | Urr Bianka |  | 7. napirend meghívottja |
|  | Egyed László |  |  |
|  | Fera Gábor |  |  |
|  | Kremser Csaba |  |  |
|  | Lendvai Zsolt |  |  |
|  | Lukács Adrián |  |  |
|  | Márovics Pál |  |  |
|  | Dr. Puskás Tivadar |  |  |
|  | Dr. Stánitz Éva |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|   |  |  |  |
| **SAJTÓ** |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 18 fő képviselő jelenlétében 9 óra 08 perckor megkezdte munkáját.*

**Dr. Nemény András polgármester:** Szép napot kívánok mindenkinek. Nagy szeretettel köszöntök mindenkit Szombathely Megyei Jogú Város októberi Közgyűlésén. Megállapítom, hogy határozatképesek vagyunk, ezzel a Közgyűlést meg is nyitom. Mielőtt rátérnénk a napirendi pontok tárgyalására egy szomorú kötelezettségemnek teszek eleget. A Közgyűlés nyilvánossága előtt is elmondom, hogy korábbi képviselőnk, Pál Róbert a közelmúltban vesztette életét. 1994-1998 között volt Zanat városrész képviselője. Ebben az időben a Kereskedelmi és Idegenforgalmi Bizottság tagja volt, majd később 2006 és 2010 között a Pénzügyi és Költségvetési Bizottságnak is volt a tagja. Gyászolja a zanati városrész, a zanati közösség és gyászolja az egész város. Ezért azt kérem most, hogy a Közgyűlésen is tegyünk eleget a gyász pillanatainak.

*A teremben lévők egyperces néma felállással emlékeznek meg Pál Róbertről.*

**Dr. Nemény András polgármester:** Köszönöm. Még a napirendet megelőzően időrendi sorrendben a bizottsági tagok közül azoknak az eskütétele következik, akik az előző Közgyűlésen nem voltak itt és nem tudták ezt megtenni. Ezúton külön köszöntöm Dr. Puskás Tivadart, városunk korábbi polgármesterét is, örülök, hogy itt van és ő is erősíteni fogja a bizottsági munkában a városnak a képviseletét. Megkérem a bizottsági tagokat, hogy álljanak fel és az eskütétel szövegét mondják utánam. Értelemszerűen mindenki az én után a saját nevét mondja és a végén az „Isten engem úgy segéljen” részt azt én mondani fogom, aki úgy gondolja szintén tegye ezt meg. Akkor mondanám is.

*Polgármester úr előolvassa az eskü szövegét, a Közgyűlésen megjelent külső bizottsági tagok leteszik esküjüket.*

*(Az esküokmány a jegyzőkönyv mellékletét képezi.)*

**Dr. Nemény András polgármester:** Köszönöm szépen. Gratulálok mindenkinek és jó munkát kívánok a bizottságokban. Az esküokmányoknak az aláírását a kollegák intézik, ez még szükséges.

*A Közgyűlésen megjelent külső bizottsági tagok elhagyják a termet.*

**Dr. Nemény András polgármester:** Folytatjuk a munkánkat. A napirend tárgyalása kapcsán most én élek egy javaslattal. A 10. napirend címének pontosítása lenne a „Javaslat Gazdasági társaságokat és költségvetési szerveket érintő személyi ügyek megtárgyalására”, ez lenne a pontos cím, mert kiegészítés lesz a napirend kapcsán. Van-e más javaslat a napirendekkel kapcsolatban? Jelentkezőt nem látok, a vitát lezárom. Akkor a napirendi pontokról fogunk szavazni, először a módosításról, utána egyben az egészről. Most az én módosításomat teszem fel. Erről szavazunk most.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**261/2024. (X. 22.) Kgy. sz. határozat**

A Közgyűlés úgy határoz, hogy a 10. napirendet az alábbi, módosított címmel tárgyalja:

„10./ Javaslat gazdasági társaságokat és költségvetési szerveket érintő személyi ügyek megtárgyalására”

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Most pedig a módosítással együtt teszem föl a kiküldött napirendet. Szavazunk most.

Megállapítom, hogy a testület 14 igen, 0 nem, 4 tartózkodással elfogadta a kiküldött napirendi pontokat a módosítással együtt. A Közgyűlés az alábbi határozatot hozta:

**262/2024. (X. 22.) Kgy. sz. határozat**

A Közgyűlés a 2024. október 22-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

 **Előadó:** Dr. Nemény András polgármester

**2./ Javaslat az egészségügyi alapellátással kapcsolatos döntések meghozatalára**

**Előadók:** Dr. Nemény András polgármester

 Dr. László Győző alpolgármester

**Meghívottak:**  Dr. Haness János, az Országos Mentőszolgálat Nyugat-dunántúli Regionális Mentőszervezet regionális igazgatója

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója

**3./ Beszámoló az Eötvös Loránd Tudományegyetem tevékenységéről Szombathely Megyei Jogú Város Önkormányzatával kötött megállapodás alapján**

**Előadók:** Dr. Nemény András polgármester

 Dr. László Győző alpolgármester

 **Meghívottak:** Dr. Borhy László, az ELTE rektora

 Lenkai Nóra, az ELTE Savaria Egyetemi Központ rektori biztosa

**4./ Javaslat a Szombathely Városi Vásárcsarnok igazgatói álláshely betöltésére vonatkozó pályázati felhívás jóváhagyására**

 **Előadók:** Dr. Nemény András polgármester

 Horváth Soma alpolgármester

**5./ Javaslat a Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadására**

**Előadók:** Dr. Nemény András polgármester

 Dr. László Győző alpolgármester

 **Meghívottak:** Kelemen Krisztián a KEF elnöke

 Tóth Balázs a KEF szakmai társelnöke

**6./ Javaslat a VAOSZ tekepálya működtetésével kapcsolatos döntés meghozatalára**

**Előadók:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 **Meghívott:** Hegyi Gábor, a Vasi Tekesportért Alapítvány elnöke

**7./ Javaslat az új Szedreskert Bölcsődét érintő döntések meghozatalára**

 **Előadók:** Dr. Nemény András polgármester

 Dr. László Győző alpolgármester

 **Meghívottak:**  Sebestyén Bianka, a Szombathelyi Egyesített Bölcsődei Intézmény vezetője

 Urr Bianka, a Szedreskert Bölcsőde intézményvezetője

**8./ Javaslat a JUSTNature projekttel kapcsolatos döntés meghozatalára**

**Előadók:** Dr. Nemény András polgármester

 Dr. Horváth Attila alpolgármester

**9./ Javaslat előzetes településfejlesztési döntés meghozatalára a településrendezési terv módosítása érdekében**

**Előadók:** Dr. Nemény András polgármester

 Dr. Horváth Attila alpolgármester

**10./ Javaslat gazdasági társaságokat és költségvetési szerveket érintő személyi ügyek megtárgyalására**

 **Előadók:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Horváth Soma alpolgármester

**11./ Javaslat köztéri szobor elhelyezésével kapcsolatos döntés meghozatalára**

**Előadók:** Dr. Nemény András polgármester

 Horváth Soma alpolgármester

**12./ Javaslat a „Bursa Hungarica” Felsőoktatási Önkormányzati Ösztöndíjpályázathoz történő 2025. évi csatlakozás jóváhagyására**

 **Előadók:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

**13./ Tájékoztató a lejárt határidejű közgyűlési határozatok végrehajtásáról**

 **Előadó:** Dr. Károlyi Ákos jegyző

**14./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

 **Előadó:** Dr. Károlyi Ákos jegyző

**Ii.**

**ZÁRT ÜLÉS**

**15./ Javaslat a sport területén dolgozók önkormányzati kitüntetésére**

**Előadók:** Dr. Nemény András polgármester

 Dr. László Győző alpolgármester

**Felelős:** Dr. Nemény András polgármester

**Határidő:** azonnal

***1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Van-e jelentkező? Horváth Gábornak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Szeretettel köszöntöm az újonc képviselőket. Annak idején 2019-ben emlékszem, novemberben volt az első rendes Közgyűlés, ugye október 23-án volt az alakuló és nagy izgalmakkal vágtam bele akkor a képviselői munkába. Emlékszem, amikor elmondtam a szűzbeszédet, elég magabiztos voltam, de belülről dobogott a szívem erősebben. Én azt kívánom az új képviselőknek, hogy rázódjanak bele hamar, vegyék fel a ritmust és jó munkát kívánok mindenkinek. Rátérve a politikai részre. A szeptemberi Közgyűlésen a HVSE-ről is szó volt és a megalakuló új Haladás Labdarúgó Kft.-ről. Láthatjuk azt, hogy a csapat szinte már a kieső zónában van és a következő tavaszi fordulóból két meccs lesz itt ősszel megtartva. Nagyon nehéz helyzetben van a csapat. De, ami engem jobban érdekel a HVSE-vel kapcsolatban: delegáltunk a szeptemberi Közgyűlésen, Dr. Kovács Elődöt az elnökségbe és Dr. Czeglédy Csaba képviselőtársamat a felügyelőbizottságba. Ezzel kapcsolatban szeretnék érdeklődni, ez a határozat megszületett, gondolom értesítették az egyesületet és az egyesület összehívta a taggyűlését. Elfogadta-e már a pénzügyi beszámolót, amit május 31-gyel kellett volna nekik elfogadni? Én azt hallottam, hogy nem hívták össze a közgyűlést. Erről kérnék egy megerősítést. Mi a teendő most? Hiszen azért az egyesület nem tartja be azt a törvényes munkát, ami rájuk van mérve, mind egyesületek tekintetében. Ugye a beszámolót meg kell tenni. Azt is hallottam, hogy a HVSE-nél fizetési gondok vannak a szakosztályoknál, tehát szeptemberben nem kapták meg a fizetést. Nem tudom, hogy ennek mi az oka. Ott csaknem 1000 gyermek sportol és a működés nagyon nehéz. A korábbi városvezetés, a Puskás Tivadar vezette városvezetés évi 40 millió forinttal támogatta a HVSE-t és gyakorlatilag a 3. éve az előző Nemény András féle városvezetés ezt a támogatást nem adta oda a HVSE-nek. Itt élek a gyanúperrel, hogy ez is közrejátszik abban, hogy a működésük nagyon nehéz helyzetben van. Köszönöm a tájékoztatásukat.

**Dr. Nemény András polgármester:** Köszönöm szépen képviselő úrnak. Ne éljen a gyanúperrel, mert azért a dolgok nem teljesen így vannak. Ugyanis a HVSE azért 250 millió forint állami támogatást kap a minisztériumtól, ami óriási pénz egy egyesületnek. Az, hogy hogyan használják fel, azt nem tudjuk és valószínűleg ez a legnagyobb probléma. De nem csak mi nem tudjuk, hanem nem tudja maga a minisztérium sem. Tudomásom szerint volt egy egyeztetés, amit maga az államtitkár, Dr. Schmidt Ádám hívott össze és nagyon rossz szemmel nézi azt, ami történik itt Szombathelyen a HVSE és egyáltalán a foci körül. Azért nézi rossz szemmel, mert rengeteg közpénz megy bele és nem azt mondta, hogy kevés, hanem nagyon sok, amit nem használnak föl jól és nem tudja, hogy használnak föl. Ennek az egyesületnek a mostani vezetése az valójában a Hende Csaba által támogatott vezetés. Ha visszamegyünk az időben és nézzük az elmúlt éveket, csak közös képeket látunk és mikor úgy nézett ki, hogy ebből politikai hasznot lehetett húzni, akkor mindig ott volt az országgyűlési képviselő, most azonban elpárolgott. A baj nem kicsi láthatóan, de az önkormányzat nem felettes szerve az egyesületnek. Mi pontosan segítő kezet szerettünk volna nyújtani és most is ez célunk, amihez ahogyan korábban mondtuk, külsős egyesületek esetében tiszta viszonyokat kell teremteni. A tiszta viszonyok teremtésének első lépése, hogy kapjunk rálátást. Rálátást a felügyelőbizottságban lehet kapni a törvényesség szempontjából, önkormányzat által delegált képviselőt küldenénk oda és az egyesületnek a vezetése szempontjából is az elnökségben is szerettünk volna. Azért tettük ezt, mert ígéretet is kaptunk rá, hogy ez így fog működni, viszont ők is tudják, hogy csak akkor tudunk támogatást adni felelősen, ha látjuk, hogy ez hova megy. Már csak azért is így van ez, mert nem olyan régi történet a Haladás Futball Kft.-nek a története, ahol ugyanaz az elnök, vezető, Homlok Zsolt vitte csődbe ezt a klubot úgy, hogy az önkormányzattól még az utolsó pillanatban is támogatást kért, amit meg is adtunk, hiszen minden évben adtunk 40 millió forintot a focira, de azt valójában, mint utólag kiderült, a semmibe küldtük el. Csak egy kis időre tudtuk meghosszabbítani a klub működését, valójában le tudták zárni a szezont. Abból a szempontból nem volt haszontalan, hogy azon a jogon kaptuk meg most a HVSE esetében az NB-III-ban való indulást, ami valószínűleg már egy pozitív olyan döntés volt, hogy a megyei I-ez képest még az az NB-III-t sikerült az MLSZ-nél elérni. Várhatóan nincs erre felkészülve a HVSE. Én azt látom, hogy egyéni érdekek vezetik, nem racionális érdekek jelen pillanatban a HVSE-t. Ezt abból is gondolom, hogy pár héttel ezelőtt beszéltem Homlok Zsolttal, én magam hívtam föl, mert az önkormányzat által a legutóbbi Közgyűlésen megszavazott 20 millió támogatás lehívását sem kezdeményezte maga Homlok Zsolt és azt mondta nekem, ha majd gond lesz, akkor szól. Polgármester ennél többet ilyen esetben nem tehet. Szerintem mi megtettük a maximumot. Ami számunkra fontos és egy külön történet, az a szombathelyi Haladás klubnak a kérdése. Arra hoztuk azt a döntést közösen, hogy csinálunk egy Kft.-t és ott meg tudjuk a tiszta viszonyokat teremteni, oda átvisszük a jogosultságot, de mi nem tudjuk átvinni a jogosultságot a HVSE nélkül. Pontosan arról szólt a történet, hogy a HVSE át fogja egy küldöttgyűlésen adni a jogosultságot. Még mindig azt mondják, hogy ez fog történni, de azt a határidőt, amit korábban mondtak, azt már nem tudják tartani. Jelen pillanatban egyeztetés folyik arról, hogy az átadásnak mondjuk milyen keretrendszere legyen és nyilván csak olyat tudunk vállalni, amit egy önkormányzat felelősen tud vállalni, ezt megtettük. A következő évi költségvetésben már ezt a klubot szeretnénk támogatni, mert azt látjuk, hogy a HVSE-ben semmilyen garancia nincsen, hogy a pénz oda kerüljön, ahova mi szeretnénk. Igen, mi is hallunk ilyen híreket, hogy nem fizettek ki a HVSE-ben edzőket, játékosokat, azt tudjuk, hogy a focistákat nem, hiszen velük kapcsolatban vagyunk. Érthetetlen számunkra, mert a focistáknak járó bért, az eddig járó bért átutaltuk a HVSE-nek arra számlájára, ami elkülönített számla volt a focisták részére, de azt sem küldték el a focistáknak. Ami szerintem nonszensz. Ezek után én magam azt mondtam, hogy amíg nem teljesül az összes többi feltétel, addig a 20 millióból fennmaradó részt, azt nem fogjuk átutalni. Még egyszer abba a helyzetbe nem akarunk kerülni, hogy elküldjük a pénz és majd inkasszálják, vagy bármilyen módon máshova költik. Nincsenek jelen pillanatban tiszta viszonyok a HVSE-nél. Szerintem elemi érdek az, hogy ezeket a tiszta viszonyokat megteremtsék, megteremtsük közösen, ehhez egy együttműködő HVSE vezetés kell, ezt a HVSE vezetést nem mi választottuk. Homlok Zsolt pedig egyértelműen a fideszes érdekkörbe tartozó ember, akinek láthatóan már elveszett minden tekintélye, minden forrása, vagy ha nem veszett el, akkor nem fogja finanszírozni a HVSE-ét. Nem tudjuk, mennyi pénzt költenek a szakosztályokra pontosan, nem tudjuk, hogy ebből a futsal mekkora összeget tesz ki. Láthatóan ott túlvállalták magukat, valószínűleg a költségvetése nagyobb, mint a HVSE-nek kapott összes költségvetés és ilyen körülmények között egy önkormányzat nem tud belépni a képbe. Én azon leszek, hogy egyébként a sportért felelős államtitkárral egyeztetve - kértem is tőle időpontot - határozzuk meg, hogy mi az irány, mi az állam felelőssége, mi a mi felelősségünk ebben, mi az, amit tudunk vállalni és milyen vezetéssel tudjuk mindezt elképzelni. Nem arról van szó, hogy a szombathelyi önkormányzat ki akarná sajátítani a vezetést, mert ebben nekünk nincs dolgunk. De egy olyan vezetés kell a HVSE élére is, akivel együtt lehet működni, aki legalább a saját érdekeit felismeri és amit ígér, azt megteszi. Jelen pillanatban nem ez a helyzet és ez nem a mi felelősségünk. Lesz ebben dolgunk, de nem úgy, hogy fönntartsunk akár mondjuk a mi forintjainkkal egy lehetetlen állapotot. Nekem ez a személyes véleményem ebben a kérdésben, persze lehet erről beszélni. Czeglédy Csabának is megvan a személyes véleménye, meg is adom a szót.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! A HVSE és az ott lévő sportolók, edzők érdekét nem szolgálja ez az időlimites Közgyűlési vita, mert akkor legyen önálló napirend és vitassuk meg érdemben. Másrészről pedig, hogyha Horváth Gábor képviselőtársamnak nincsen témája, akkor más témát is találhatna, illetve ismeri a telefonszámomat, tájékoztatást is kérhetne. Engem este tízkor meg reggel ötkor is felhívhat Haladás témában is és akkor ezeket elmondanám. Ez a fajta megvitatása az ügynek nem segíti a Haladásnak az ügyét. Úgy volt, hogy tegnap a HVSE elnökség ülést tart, ezt nem tartották meg, a következő időpontja az elnökségi ülésnek péntek. Az elnökség jogosult összehívni a küldöttgyűlést, a küldöttgyűlés eredeti - nem az eredeti az júliusi lett volna -, tehát a sokadik eredeti időpontja október 30. lett volna. Kértem klubmenedzser asszonytól tájékoztatást, - gondoltam, hogy téma lesz a Közgyűlésen - várhatóan november 5-re fogják összehívni a küldöttgyűlést, akkor lehet ezekről a személyi kérdésekről szavazni, mint amit Horváth Gábor képviselőtársam előhozott. Polgármester úrral 90%-ban egyetértek, álmos könyve szerint nem jó egy képviselőnek pontosítani a város polgármesterét, úgyhogy most ezt nem teszem meg, hiszen van más hálátlan témám is még nemsokára. Az tény, hogy a HVSE-t a költségvetés módosítását követően én értesítettem arról, hogy megnyílt a lehetőség a 20 millió forint támogatásának a lehívására, ezt nem tették meg. Polgármester urat külön megkértem, hogy hívja fel Homlok Zsoltot, felhívta, Homlok Zsolt pedig - ha jól tudom - 25 másodperc időt szentelt polgármester úrra, rázta le a polgármester úr által elmondottak alapján. Én azt gondolom, hogy Homlok Zsolt a saját közvetlen munkatársait is kezdi lehetetlen helyzetbe hozni. Ha ennél többet beszélnék, akkor meg az engem megválasztottaktól venném el az időt. Rá akarok térni egy fontos témára, nem hálás a téma, de nekem nem az a dolgom, hogy hálás témákat hozzak a Közgyűlés elé. A választóim elvárják, hogy küzdjek értük, úgyhogy szeretném az asztal fölé hozni azt a problémát, ami a parkolási probléma a Derkovitson. Én bevállaltam a konfliktust tavasszal, teljesen egyértelműen azt az álláspontot képviselem, hogy nem alanyi jog a harmadik, negyedik, ötödik autóval való parkolás a lakótelepen. A Derkovits városrész hozzám tartozó része még rosszabb helyzetben van, mint Horváth Somához tartozó rész, mert nálunk több a tömbház, az én választókörzetemben a tömbház konkrétan parkoló nélkül lett megépítve. Nincs hol parkolni az embereknek. Nekem az a határozott álláspontom, hogy le kell tennünk azt a parkolásszabályozást a Derkovitson, ahol három, vagy négy autóban meghúzzuk annak a lehetőségét, hogy parkolhassanak. Nem alanyi jog a harmadik, negyedik autóval való parkolás. Ha ezt nem kezdjük el korlátozni, húzzuk meg négyben. Én kompromisszumkész vagyok. Ne vegyék meg az ötödik autót. Azt mondják nekem az ott lakók, hogy több háztartásban lassan már a macskának is saját autója lesz a lakótelepen. Így meg azért nagyon nehéz ott parkolni. Kompromisszumkész vagyok, hiszen a városvezetéssel egy körben már volt egyeztetés és nagyon szeretném, ha ezeket az egyeztetéseket folytatnánk. Én ebben kompromisszumkész vagyok, hogy nem az egész választókörzetemben, hanem a választókörzetemnek a többi képviselő körzettől legtávolabb eső részétől, tehát a Perintparti, Bartók, Rohonci által határolt lakóövezetben legalább a céges gépkocsiknak tiltsuk meg este 7 és reggel 7 között a parkolást. Amelyik gépkocsinak a forgalmijában nem ottlévő cím van, az este 7 és reggel 7 között ne parkolhasson ott. Ha a családnak egy „kvázi” vállalkozáshoz használt gépjárműve van és ezzel mennek kirándulni és annak a címe mondjuk a Perintparti 15., akkor természetesen ő rendelkezhessen parkolási engedéllyel. Nekem az a kérésem polgármester úr, hogy ennek első olvasata kerüljön a november végi Közgyűlésre, vagy Önök mondják azt, hogy nem kívánnak ezzel foglalkozni, ez is egy válasz. Januárban hozzuk meg ebben a döntéseket és márciustól pedig akár próbajelleggel ezt vezessük be. Bennem megvan az a politikai bátorság, - elég rég képviselője vagyok a Derkovits városrész egy részének -, hogy én ezt egy kisebb lakóövezetben ezt a rész bevállaljam. Én azt kérem, hogy ebben folytassunk egyeztetést és öntsön a városvezetés tiszta vizet a pohárba. Én kompromisszumkész vagyok azt hiszem ezt egyértelművé tettem, én kérem, hogy ezzel foglalkozzunk. Elvárják a választók, hogy küzdjek érte. Ha már küzdelem, hiszen a küzdelemről a nagy politikában is szó volt. Hende Csaba megint nincsen itt a Közgyűlésen, megint jobb dolga van az országgyűlési képviselőnknek. Én neki hoztam egy „kvázi” ajándékot, amit kénytelen vagyok most Illés Károlynak átadni. A Fidesz új ’56-os jelképét hoztam, egy fehér zászlót.

*Dr. Czeglédy Csaba a fehér zászlót átadja Illés Károly képviselő úrnak.*

**Mikrofon nélkül Illés Károly a Költségvetési Ellenőrző Szakmai Bizottság elnöke:** El fogom neki küldeni.

**Dr. Czeglédy Csaba a Szociális és Lakás Bizottság elnöke:** Orbán Balázs óta tudjuk, hogyha most a ruszkik ránk támadnának, akkor vannak olyan fideszesek, akik inkább megadnák magukat, én bízom benne, hogy az itt teremben ülők nem szöknének Ausztriába, hanem velünk együtt fegyvert fognának hazánk védelme érdekében, de kérem, hogy a fehér zászlót, mint az új ’56-os jelképet, a Fidesz új 56-os jelképét Hende Csabának átadni szíveskedjen.

**Dr. Nemény András polgármester:** Köszönöm szépen. Parkolás. Egyéni képviselőnek az a dolga, hogy amit a választók tőle kérnek, azt megpróbálja maximálisan teljesíteni. Czeglédy Csaba ebben mindig is az élen járt, ez mindig nagy tiszteletet jelent a városvezetés részéről. Olyan javaslatot terjesztünk Közgyűlés elé, amiben megvan a többség akarata, egy polgármesternek csak így értelmezhető a munkája. Természetesen lehet mindig a képviselőknek tenni más javaslatot és akkor az a döntés ugyanígy a Közgyűlés elé kerül. Az a szerencsés, ha megvan a kompromisszum egy ilyen esetben. Folytatni fogjuk az egyeztetéseket, ezt ígértük is, azt nem tudom megígérni, hogy annak a végén lesz konszenzusos eredmény, de mindent meg fogok tenni érte, hogy legyen, mert értem a problémát, azt is látom, hogy kompromisszumkész a képviselő úr. Egy parkolási kérdés azért nem egy körzetnek a kérdése az én olvasatomban legalább is nem, nem vagyok elfogult semmilyen körzet irányába, de összegzés szempontjából kell nézni, hogy mit jelent a városban. Ha abban megvan a közös pont, akkor ez működőképes tud lenni. Folytatjuk a dolgot azt tudom mondani. Most Illés Károlynak adom meg a szót, mert szerintem zászlóra kíván reagálni.

**Illés Károly a Költségvetési ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Nem szerettem volna a napirendhez hozzászólni és egyébként nem is volt divat idehozni Czeglédy Csaba részéről az országos politikát. Ha már idehozta mindenesetre érdekes, hogy olyan ember szólal föl ’56 kapcsán, akiknek a politikai elődei okozták akkor a sortüzeket, az akkori sok-sok áldozatnak a bekövetkeztét. Ezt követően a megtorlás évtizedében éltünk, az önök politikai közösségének az elődei tették mindezt. Önök egyébként egy kiragadott szófoszlányból arra következtetnek, hogy a jobboldalnak a képviselői nem állnának ki a hazájuk mellett, én ezt nonszensznek gondolom. Nem ide tartozó és szerintem ez most övön aluli volt, de egyébként lelke rajta képviselőtársam.

**Dr. Nemény András polgármester:** Nem akarom kommentálni, mert szeretném, ha este közösen tudnánk ünnepelni. Egy kérdés csak ebben a pillanatban eszembe jutott. Például mondjuk képviselő úr Nagy Imrét hova teszi ebben a történelemben, aki ’56-os hős és mártír és rendszer része volt korábban? Szóval bonyolultabb dolog én azt gondolom a történelem annál, mint hogy akár mondjuk itt Közgyűlésen tudjunk erről beszélni. Szívesen beszélgetek erről bármikor, de úgy gondolom, hogy most ennek nem itt van a helye. Remélem, hogy az esti ünnepségen mindenki ott lesz. Ugyanis ünnepi Közgyűlést is fogunk tartani ma 6 órakor. Mikor elvégeztük a munkát, megemlékezünk és utána tartunk itt egy Közgyűlést, mert nemcsak ’56 októberére emlékezünk a napokban, hanem 1990-ben megalakult szombathelyi Közgyűlésre, amelyik a rendszerváltás utáni első szabadon választott Közgyűlés, aminek a jogfolytonosságaképpen most itt vagyunk. Megadom a szót Putz Attila elnök úrnak.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Elsődlegesen szeretnék Pál Róbertről pár szót mondani, mint tősgyökeres zanatiról, aki a rendszerváltás után lett önkormányzati képviselő. A zanatiak azt mondják, hogy ez volt Zanatnak az első aranykora, most már van neki második is. Pál Róbert a Zanati Kulturális Egyesület megalapítója volt. Pár éve még beszéltem vele sokszor és nagyon fájlalta, hogy nem Zanaton lett a városrészek közül először egy ilyen Kulturális Egyesület, hanem a herényiek megelőztek minket, ezt nagyon fájlalta egész életében. Ő nevéhez fűződik a zanati közösségi háznak a megmentése. Zanaton ez volt az iskola régen és egy ideig a Sportház kezelésében volt és sikerült a városnak átvenni és a zanatiak, a Zanati Egyesületen keresztül ezt megkapták és azóta is vigyáznak rá és azóta kezeljük a zanati közösségi házat. Az Egyesülettel együtt Zanaton a Szent László napoknak az elindítója, 1991-től egy harmincéves rendezvénynek az egyik ötletgazdája és az első kivitelezője volt annak idején. Ami még a nevéhez fűződik szintén, a Szent László park Zanaton. A Szent László parknak a kialakítása, ötlete is, azóta ott kopjafa, egy harangláb és a Szent László szobor is ott található, ebben mind Pál Róbertnek nagyon komoly szerepe volt, amit így utólag is köszönünk neki. Szerintem az, hogy utána az élete hogyan alakult, az sajnos egy másik történet, de én úgy gondolom, hogy valóban Zanatért mindent megtett tősgyökeres zantiként. A másik téma, hogy Zanatra még egy kicsit rákapcsolódjunk. Van még mindig itt egy olyan ígéret Hende Csabától, amit a mai napig nem sikerült megtartania. 2022-ben a választásokkor február 15-én ígérte meg a 35 millió forintot a zanati utcáknak a felújítására. Ez sajnos a mai napig nem érkezett meg. Másik oldalról meg köszönet jár érte Hende Csabának, mivel valószínűleg nem én lennék újra a városrésznek az önkormányzati képviselője és valószínű, hogy nem ilyen eredményt értem volna el. Még a 2019-es 400 szavazat mellé még több. mint 100 szavazatot sikerült hozzátenni. Nagyon szépen köszönöm. Azt kell mondanom, hogy a városvezetés úgy döntött annak idején, hogy amennyiben ezt a pénzt megkapnánk, azt a Kétrózsa köz utca felújítására költenénk, úgyhogy én kérem Szuhai képviselőtársamat is, hogy legyen szíves ezért lobbizni, mert akkor megoldódik ez kérdés a körzetében. A választásra visszatérve, együtt volt az Európai Uniós választással az önkormányzati választás. Kérem szépen Zanaton jobboldali érzelmű emberek vannak, ez egyértelmű. Nagyon sokszor azt mondta a Fidesznek a dominánsa, hogy Zanat az a 12. falu igazából itt a körzetben. Van ugye Szombathelyen 11 falu, 12-nek sorolta több Fideszes politikus. Kérem szépen Zanaton a Tisza párt megverte a Fideszt az Európai Uniós választáson. 283 szavazata volt a Tisza Pártnak, 275 a Fidesznek. Ezt is sikerült elérni a gyűlölet kampányon, illetve ilyen stand-up komédiákat adtak elő Illés Károly és Hende Csaba. Ennek meglett az eredménye, én nagyon szépen köszönöm. Rátérnék még arra, hogy a körzetben az utcafelújítások még mindig folytatódnak. Most a Selyemrét utca fejeződik be, csütörtökön az útjelek festése után teljesen kész a Selyemrét utca. Még egy dologról szeretnék beszélni, a Kulturális Civil Alap pályázat kiírásáról. Még október 31-ig be lehet adni a pályázatot, úgyhogy a civileket kérem, hogy minél többen adják be, mivel sajnos a kormányzati civil pályázat kiírások azok elmaradtak az idei évben eddig. Nagyon szépen köszönöm.

**Dr. Nemény András polgármester:** Köszönöm szépen képviselő úr. Amit mondott a képviselő úr, azt köszönjük, szerintem fontos, hogy megemlékezzünk ilyen módon. Nagyon szép ünnep a Szent László ünnep is, magam is többször vettem részt rajta, úgyhogy frontos, hogy megköszönjük ilyen módon is az elődöknek, főleg a mai nap is egyébként amúgy is erről szól. A másik képviselő úrnak, bizottsági elnök úrnak most további 5 évig lesz lehetősége mondani az utcákkal kapcsolatos történetet, hogy Hende Csaba hova hozzon még forrást, de abban már nem vagyok biztos, hogy ő lesz 5 évig a címzettje ennek a kérésnek. 2022-ben kezdődött, tehát két év volt, lesz 7 év lesz összesen már. Reméljük, hogy 7 év alatt sikerül majd elérni. A Selyemrét utcával kapcsolatban azt tudom mondani, hogy igen, ez egy fontos kérése volt az ott lévő cégeknek. Külön a Schaeffler keresett meg minket ezzel, mert az utca állapota indokolta mindezt. Amikor ezt a döntést meghoztuk, akkor azért is tettük meg, mert fontosak számunkra a cégeink és azért is fontosak, mert sok társadalmi felelősség vállalást tesznek a város irányába, de fontos az az iparűzési adó bevétel is, amit kapunk. Most csak azért hoztam ezt szóba, mint tudjuk, a kormánynak egy javaslata folyamatban van és még nincs róla törvény, de valószínűleg lesz róla törvény. Az iparűzési adó többletnek az elvonását és egy közös térségi alapba való betételét jelenti, ami azt jelenti, hogy a szombathelyi többlet befizetések harmincvalahány település között fognak megoszlani. A mostani tudásom szerint 2/3-os döntés kell hozzá, hogy valaki hozzá tudjon ehhez férni és itt Szombathelynek 1 szavazat lesz. Ami azért baj - mondja ezt sok polgármester kollégám pártállástól függetlenül, - mert ha befagyasztják ilyen módon az iparűzési adó többletet, akkor nem tud fejlődni a város, hiszen minden más működési költségünk ezzel egyidejűleg nő és annak a fedezetét fogjuk kivenni. Másrészt pedig nem teszik érdekelté a városokat abba, hogy olyan beruházásokat végezzenek, amik kimondottan a cégeknek jók, hogy aztán majd visszakapják az iparűzési adó többletből. A Selyemrét utcai felújítást ilyen módon is fel lehet fogni és van ott már több olyan beruházásunk, több cégünk érdekében is, amit azért tettünk, hogy komfortosabb legyen a cégeknek a működése, hogy minél több ember dolgozzon itt, hogy minőségi városban tudjanak élni és maradjanak az itt dolgozó emberek. Mondjuk egy ilyen utca esetében normális működéshez tartozik az, hogy be tudjanak menni a telephelyükhöz. Ha városi prioritást nézünk, akkor azt nézzük, hogy a legtöbb lakónak, vagy szombathelyinek a legrosszabb állapotú utcáknak a metszetét nézzük, akkor nem biztos, hogy ez az utca került volna a fókuszba. Mi ebbe „kvázi” be is fektettünk ilyen értelemben, viszont a befektetésünk akkor nem fog megtérülni, hogyha elvonják az adókat. Mert erről kell majd még a következő hetekben beszélni most tudomásom szerint csütörtökön fog jönni a minisztériumnak az államtitkára és várja a javaslatokat a tekintetben, hogy mire lehessen fölhasználni majd a mi általunk és a közös kalapba bedobott forrást. Ehhez kérem majd a Fideszes képviselőknek is a támogatását, hiszen városi érdek az csak egy van, hogy minél több olyan dologra tudjunk felhasználni, mint mondjuk egy ilyen utca felújítása, mint a Selyemrét utcáé. Vagy mondok egy példát, a gépészmérnök képzés összegének az elszámolása, hiszen az is a cégeknek az érdeke. Ha nem kapjuk vissza a másik oldalról, akkor hol van a városi érdek. Sok olyan dolgot tudjunk beletenni a kalapba, ami erősíti azt, hogy érdemes ilyen költéseket is alkalmaznunk. Utolsó mondat, pártpolitikai dimenzió, szerintem ezeket a jövőben hagyjuk, mert nincs jelentősége a mi szempontunkból. Ha azt mondja a képviselő úr, hogy óriási többséggel megválasztották, több szavazatot kapott, mint valaha is valaki Zanaton és egyébként az egész választókörzetében, akkor azt gondolom, hogy az így helyes és becsülendő. Nincs olyan párt, amelyiknek, ha kivonjuk az eredményét az Éljen Szombathely!-nek a választási eredményéből, nem nyerne akkor is az Éljen Szombathely! Szerintem nekünk ezzel van dolgunk és ennek kell örülnünk itt Szombathelyen. Megadom a szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Közgyűlés! Itt annyira friss volt az információ a HVSE-ről, hogy tegnap délutáni és nem tudtam utánanézni, ezért tettem föl ezt a kérdést. Polgármester úr megerősítette, hogy a labdarúgók nem kaptak fizetést. Én azt kaptam, hogy a szakosztályokban lévő munkatársak nem kaptak fizetést. Akkor az úgy néz ki, hogy ez valószínű ez jó információ, megerősítésre került. Putz Attila itt belevágott a politikába és megemlítette, hogy a Tisza Párt több szavazatot kapott, mint a Fidesz Zanaton. Nekem azt vizionálja előre, hogy gyakorlatilag Putz Attila nemsokára be fog lépni a Tisza Pártba. Ha már ennyit hozzátehetek. Érdemben is felhívom egy problémára a figyelmet. A Deák Ferenc utca és a Hadnagy utca sarkán az ott lévő iskolánál van egy gyalogátkelőhely és ott van egy víznyelő és a víznyelő mellett van egy beszakadás, amit júniusban fedeztem fel, hogy ott a SZOVA-nak ki vannak rakva a táblái. Most arra jöttem ma reggel és láttam azt, hogy ugyanúgy van ez a víznyelő melletti beszakadás. Több, mint 3 hónap telt el. Szeretném megkérdezni, hogy miért nem történt meg ennek a javítása egy frekventált keresztezősében? Ez elképesztő! Még egy kérdésem lenne. Napról napra találkozok itt a hivatal folyosóján Koczka Tiborral, a parkolóban találkozok Koczka Tiborral, tehát egy lépcsőházi futárként látom itt. Milyen funkciót tölt be? Kapott-e itt állást? Kérdezem ezt jegyző úrtól, hivatalvezetőktől és polgármester úrtól, mert lehet, hogy a kabinetben kapott munkát. Arról szeretnék érdeklődni, hogy milyen pozíciót kapott és mi a megbízatása? Köszönöm szépen.

**Dr. Nemény András polgármester:** Köszönöm szépen képviselő úr. Egyrészt nekem nagyon gyanús Horváth Gábor képviselő úr, mert kétszer is mondta a Tisza Pártot. Be akar lépni esetleg a pártba? Mert szerintem még egyik pártnak sem a tagja, de képviselő úrról - múltját ismerve - el tudom képzelni, hogy előbb-utóbb átevez másik vizekre.

**Mikrofon nélkül Horváth Gábor városi képviselő:** Inkább a Dunába, mint a Tiszába.

**Dr. Nemény András polgármester:** Szerintem lesz választási lehetősége. Hosszú még ez a ciklus, lehet, hogy látjuk még ott a sarokban üldögélni Horváth képviselő urat is. Az úthibával kapcsolatban írásban válaszolok. Nem tudom, tett-e bejelentést a megfelelő fórumon? Akkor tudunk eljárni, ha tesz.

**Mikrofon nélkül Horváth Gábor városi képviselő:** Nem tettem, de a SZOVA tud róla.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Ilyenkor nekem küldd el a fotót!

**Dr. Nemény András polgármester:** Szerintem képviselőként tudja, hogy mi a dolga. Tegyen bejelentést és utána számon kérheti, hogy a bejelentéshez képest mennyi idő volt. Legalább ki van táblázva, mégsem az történt, hogy nem volt semmi. Az utolsó kérdésével kapcsolatban. Koczka Tibor, aki a városnak a Fideszes időszakban volt alpolgármestere - képviselő úr Önnek válaszolok, figyel? - a kabinetem munkáját erősíti. Ugyanolyan területen, mind annak idején alpolgármesterként is dolgozott, meg a későbbiekben is az a feladata sok minden más mellett, amilyen irányt az alakuló ülésen is meghatároztam: Szombathely egészségzónájával kapcsolatos program kidolgozása, ami egyrészt jelenti a mozgást, másrészt pedig az egészségnek a fejlesztésének a lehetőségeit, amire több városban is van jó példa, de nem csak Magyarországon, arra tegyen le egy anyagot, ezzel kapcsolatban a nyilvánosság előtt is járjon el. Azt hiszem nála hitelesebb képviselőt e tekintetben nem tudunk találni, úgyhogy erre a munkára kértem fel és ilyen módon tagja a kabinetemnek. Én azt gondolom, hogy szerencsés, ha a felhalmozott tudást nem hagyjuk veszni és ezzel is csak erősítjük a városunk képviseletét. Czeglédy Csaba ügyrendben kért szót.

**Dr. Czeglédy Csaba a Szociális és Lakás Bizottság elnöke (ügyrendi hozzászólás):** Igen polgármester úr csak azért, hogy ezt megpróbáljuk helyre tenni. Itt a HVSE az én tudomásom szerint azt döntést hozta, amivel én egyetértek, - bár a véleményemet nem kérték ki -, hogy vagy mindenki megkapja a fizetését, vagy senki nem kapja meg. Én azt gondolom, hogy ott van a társadalmi elnöknek feladata, de hogyha fizetési csúszás van, akkor az mindenkit érint. Én azt gondolom, hogy a klubmenedzser asszonynak lehet, hogy valamiben nem helyes az álláspontja, de ebben az álláspontjában én egyet tudok érteni. Csak, hogy ezt tegyük még helyre a HVSE-nél. Csak mivel Danka Lajosnak és nekem van a legkevesebb hozzászólási lehetőségem, én azt kérem, hogy akár a novemberi Közgyűlésen, ha kell, ez legyen - a HVSE Haladás kérdése - akár egy önálló napirend, hogy akkor ki tudjuk beszélni, mert így ilyen ügyrendekkel tudok csak operálni és azt polgármester úr egy idő után nem fogja jó szemmel nézni. Illetve hívjon fel képviselőtársam, ha engem este 11-kor felhív, tudom, hogy nem véletlenül hív és tudom, hogy fontos. Felajánlottam, az a partnerség megvan közöttünk, hogy bármelyikünk föl tudja a másik képviselőt hívni. Tényleg hívjon fel és részletes tájékoztatást adok Önnek, ha elhívnak „kvázi” frakcióülésükre én akár ott is adok részletes tájékoztatást. Polgármester úr is azt kérte, hogy békegalamb legyek ebben kérdésben, ami nyilván nekem nehéz, mert a személyiségemmel ellentétes, de attól függetlenül én tudok nagyon kedvesen mindenkit mindenről részletesen tájékoztatni.

**Dr. Nemény András polgármester:** Köszönöm szépen. Elnök úr békezászlót is vitt, de frakcióülésre nem tud menni, mert nincs frakció. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Van egy konkrét témám, amit mindenképpen szeretnék polgármester úrtól megkérdezni, de előtte néhány dologra szeretnék reagálni, ami itt elhangzott. HVSE ügyben valóban így van, hogy hiányolja Horváth Gábor azt a 40 millió forintot, amit korábbi években kaptak, de akkor nem volt a 250 millió. Azt gondolom, ha van egy egyesület, aki 250 millió forint állami támogatást kap, akkor a mi 40 milliónkat inkább olyan egyesületeknek adjuk, akik nem részesülnek állami támogatásban. A mi forrásainkat inkább azokra koncentráljuk. Hende Csaba nem jelenik meg a HVSE környékén mostanában. Nagy Feró, akit nagyon kedveltem mindig is most a politikai szerepvállalása mellett is szívesen hallgatom Beatrice számokat. Van „A kétezredik év felé” című szám mikor az van és most az ott elhangzó szót bajra cserélem, tehát a bajnak és a kárnak nincs gazdája. Teljesen nyilvánvaló, hogy miért tűnt el Hende Csaba a Haladás környékéről. Sajnos úgy tűnik, hogy amint probléma van, már ránk hagyja ezt a feladatot. Közösségi parkolás tekintetében azt gondolom, hogy én polgármester úrral a tekintetben mindenképpen egyetértek, hogy nekünk bizottsági elnökként szakmai érdeket kell meghallgatnunk. Azt gondolom, hogy a közeljövőben ezeket a vitákat belső körökben le fogjuk folytatni, én sem vagyok teljesen biztos benne, hogy konszenzusra fogunk tudni ebben jutni. Kétrózsa közzel kapcsolatban annyi észrevételem van, hogy Szuhai Viktor tanácsnok úr, képviselő úr, már előre is ment, hiszen Top Plusz programban a Kétrózsa közt szerepelteti. Ilyen szempontból nem bízik abban, hogy ez a 35 millió forint meg fog érkezni, de szívesen fogadjuk, természetesen meg fogjuk találni helyét akkor is, hogyha a Top Plusz pénzek ránk dőlnek és a Kétrózsa köz első körben megújul. Azt gondolom, hogy a 35 millió forintra továbbra is jogosan tartunk igényt és Putz Attila képviselő úrtól továbbra is várjuk ezeket a jelzéseket, ameddig csak meg nem érkezik az a pénz. Iparűzési adó tekintetében annyit szeretnék hozzátenni, hogy amikor kijöttek az első javaslatok, akkor többen abban bíztunk, hogy az a javaslat fog végig menni a döntéshozókon, amit Cser-Palkovics András fehérvári polgármester hozott. Miszerint a szolidaritási adóból szeretnének a járásoknak juttatni. Számomra személyesen döbbenet volt az, amikor kiderült, hogy nem, szolidaritási adó marad, meg egyébként elszabotálják, meg a két évvel ezelőtti bázison állapítják meg és azon felül még elvesznek tőlünk pénzt, amit majd jól kioszthatunk ennek a 30 településnek itt a környéken, nem mi, majd ők saját maguknak nyilván. Azt gondolom, hogy ez megint egy olyan hiány, ami azt mutatja, hogy ennek a kormánynak semmilyen módon nincsen szándékában az önkormányzatoknak a bővítése, helyreállítása, meg egyáltalán legalább szinten tartása. Miután ezeket a témákat így gyorsan lereagáltam, a saját témámat szeretném hozni. Nem csak a HVSE-nél vannak sportot érintő problémák, hanem van Közgyűlésünknek egy döntése, amely október 31-ben határozta meg azt, hogy a Szombathelyi Kézilabda Klub Akadémia megalakítsa a felügyelőbizottságot a Kft.-ben, az Egyesületben, ami garantálja azt, hogy az általunk nyújtott támogatások célba érnek, illetve úgy hasznosulnak, ahogy mi azt szeretnénk. Én nem tudok arról, hogy eddig a pillanatig megalakult volna a FEB, akár az Egyesületnél, akár a Kft.-nél. Az iránt érdeklődnék polgármester úrtól, hogy mi a helyzet most ezzel? Most van 22-e, elvileg van még 9 napja a cégnek meg az egyesületnek, hogy ezt meglépje. Hol tartunk ebben az ügyben? Hiszen magunknak szabtunk egy határidőt, október 31-et, amitől a korábbi döntésünk jogvesztő lesz, tehát hogy nem fogja megkapni azokat a pénzeket, amit e tekintetben mi nekik szántunk. Ezt kérdésként fogalmazom meg polgármester úr felé, hogy ebben a témában mi a helyzet? Köszönöm szépen.

**Dr. Nemény András polgármester:** Köszönöm szépen frakcióvezető úrnak. Igen valóban ez Közgyűlési döntésünk és ez egy fontos döntés is. Akkor alakul meg egy felügyelőbizottság, amikor mi tájékoztatást kapunk a bíróság részéről, hogy megalakult. A döntés megszületik a bíróság részéről, az elfogadás, de egyébként abból a szempontból a dátum az visszamenőlegesen a tényleges megalakulásnak a dátuma, amit ma még nem látunk, hogy október 30-ig mindez megtud-e történni. Azt látjuk már, hogy kísérlet van rá, volt már egy összehívott felügyelőbizottsági ülés, csak az ügyrend nem állt rendelkezésére az önkormányzat képviselőjének. Az sem mindegy pontosan, hogy milyen ügyrendben működik egy szervezet, mert hogyha az ügyrend az ellentétes azzal, ami a felügyelőbizottságnak célja, az nyilván erre nem jó. Ettől függetlenül én azt gondolom, és azt kértem az önkormányzat által delegált közösen megválasztott, a nagy többség által megválasztott tagtól, hogy most talán péntekre összehívandó új alakuló ülésen vegyen részt és írja alá a jegyzőkönyvet, hogy el tudjunk indulni valamilyen módon. Én ténylegesen azt gondolom és azért hoztuk ezt a döntést, hogy valódi átláthatóságot tudjunk biztosítani a kézilabda klub esetében. Most nem részletezem, hogy milyen okból van erre szükség, de hogyha ez a működésben nem így jelenik meg, akkor az lesz egy probléma. Remélem ez meg tud történni október végéig, a megfelelő határidőig. Ha ez elcsúszna egy-két nappal, akkor a novemberi Közgyűlésre, ha a megalakulás megtörténik és visszakapnánk a bírósági jegyzőkönyvet, akkor azt fogom javasolni, hogy ne ezen az egy-két napon múljon, tehát ne az számítson, hogy október 31. Én azt gondolom, hogy a mai naptól kezdve még ez abszolút lehetséges is, még ha a bíróságnak a döntését is később is kapjuk meg, ugye visszamenőlegesen az alakulás tényleges időpontjához képest. A cél az, hogyha megtörténik a megalakulás - Kft.-ről is beszélünk, meg az egyesületről is, - akkor az az akadály, amit a Közgyűlési döntésünk hozott, az a feltétel elhárul, akkor az a 15 millió forintos összeg, az kifizetésre tud kerülni. Ugyanakkor viszont ugyanolyan elszántan gondolom azt, mint ahogy a HVSE esetében is mondtuk, hogy tiszta viszonyokat kell teremteni mindenhova és önkormányzati pénzt csak oda lehet tenni, ahol a viszonyok tiszták. Meglátjuk, hogy működik majd a későbbiekben az a felügyelőbizottság is. Van okunk rá, hogy szükségesnek tartsuk, hogy megkapjuk a bíróságnak a döntését, hiszen már korábban is volt arról döntés a SZKKA-ál, hogy megalakul a felügyelőbizottság és nem hívták össze 4-5 hónapon keresztül és nem alakult meg. Az, hogy valaki a sajtóban közli, hogy meg fog alakulni, az bizony nem elég garancia. A garancia az, hogyha ez megtörténik a megfelelő módon és valódi kontrollt jelent majd a felügyelőbizottság vagy sem, azt majd az idő fogja eldönteni, nyilván, a Közgyűlés nyilvánossága előtt fogunk mindenről beszélni, mi meg itt eldöntjük, hogy ez elég garancia, vagy nem elég garancia, ami történik. Mi a megalakuláshoz tettük a 15 millió forintnak a kifizetését és két cég esetében ez meg tud történni, ha ez megtörténik, akkor rendelkezek róla. Segítséget is felajánljuk, hogy akár mi is kérjük a cégbíróságot, hogy minél gyorsabban történjen meg ennek a bejegyzése. Ne azon múljon, hogyha már egyszer a megalakulás megtörtént. Ez a válaszom erre. Alpolgármester úr kért szót, neki adom meg először, mert még a korábbiakra akar reagálni.

**Dr. László Győző alpolgármester:** Tisztelt Polgármester Úr! Tisztelt Közgyűlés! Tóth Kálmán frakcióvezető urat egészíteném ki annyiban, hogy ezen a támogatáson kívül a Haladás még kap létesítményhasználati támogatást is. Azért ezt így egyben kell nézni, ez 90 millió forint. Így egyben azért ki lehet számolni és majd Horváth Attila alpolgármestertársam is fog mondani számszaki adatot. Itt azért nem tudok elmenni Horváth Gábor képviselőtársunk megjegyzése mellett a beszakadt víznyelőkről. A Mészáros József utca és a Szent Imre herceg utca sarkán volt egy ilyen beszakadt víznyelő, most a hónap elején jelezték nekem, október 1-től én vagyok ennek a körzetnek a képviselője kérdeztem, hogy ez korábban nem került jelzésre, egy legyintés volt a válasz, ki lett cserélve képviselő úr. Tehát nem műsort kell csinálni, hanem utánajárni a dolgoknak, kicseréltetni ezeket a dolgokat és akkor mennek a dolgok. Köszönöm, hogy ezeket nem tette meg, mert akkor valószínűleg én is ugyanezt mondom, mint Putz Attila, hogy rosszabb eredménnyel végeztem volna. Még egy tanácsot, ha elfogad, tényleg jószándékból mondom képviselő úr. Az előző ciklusban is azt tudom, hogy Önnek szokása volt, hogy azokat a hivatali dolgozókat, akiknek nem áll módjukban megvédeni magukat, azokat rendszeresen vegzálja a Közgyűlésen. Én megértem, hogy ezt a kiemelkedő népszerűséget, amit az előző ciklusban kivívott magának a hivatal dolgozói között, azt szeretné fenntartani, de én szeretném ettől óva inteni, azért emlékszem még, amikor Koczka alpolgármester úr ült itt közöttünk, akkor nem voltak ilyen vehemens felszólalásai, mert nem tette zsebre azt a választ, amit kapott. Nekem a fülemet is sérti, hogy ennek a Megyei Jogú Városnak egy volt alpolgármesterét, aki nem a mi színeinkben ült itt azt azért maga ne futározza, ne vegye magára a bátorságot. Köszönöm szépen.

**Dr. Nemény András polgármester:** Megadom a szót Illés Károly képviselő úrnak.

**Illés Károly Költségvetési Ellenőrző Szakmai Bizottság elnöke:** Tisztelt Közgyűlés! Az elhangzottakra szeretnék én is reagálni. A Haladás VSE tekintetében - nem szerettem volna hozzászólni, egyébként nagyon jól ismerem a helyzetet és Gábor hozzám is fordulhattál volna az ügyben tájékoztattalak volna, de nem tetted – ezzel kapcsolatban annyi, hogy azt azért le kell szögezni, hogy szomorú az, hogy Szombathely Megyei Jogú Város vezetésének a Haladásban sportolók, közel 1000 gyerek nem jelent semmit, hiszen egy fillér forrást nem biztosít a sportoló gyerekek számára. Nem megyünk el amellett, hogy azért vannak egyéb egyesületek, ahol szintén olimpikonok vannak és olimpikonokat neveltek ki és a város támogatja nagyon helyesen ezen egyesületeket. Ott sincs felügyelőbizottsági tagja, ott sincs rálátása az egyesületre. Én úgy gondolom, hogy az a mondás, miszerint nincsen delegáltja a HVSE-ben a városnak, ahogy a korábbi ciklusokban sem mindig volt és biztosítottunk forrást az ott sportoló gyerekeknek. Az, hogy milyen egyéb állami támogatásokat kap az egyesület, azért azt vegyük figyelembe, hogy most is volt olimpikonja a Haladásnak, van egy élvonalbeli futsal csapata és vegyük figyelembe azt is, hogy milyen létesítményben székelnek. Ezen létesítménynek a bérleti díja sokkal több, mint korábban volt. Igen, erre valóban a központi költségvetés biztosít forrást, hogy ezen bérleti díjat fizetni tudja. Én úgy gondolom, hogy ettől függetlenül igenis figyelembe kell venni, hogy mennyi gyermek sportol ott és biztos, hogy ez kellene, hogy érjen annyit, hogy Szombathely Megyei Jogú Város támogassa a HVSE sportolóinak az edzéslehetőségét. A másik, polgármester úr említette itt a Selyemrét utca felújítását, ez egy kicsit úgy hangzott, mintha az előző városvezetés nem foglalkozott volna hasonló tevékenységgel. Hát vehetjük ezt úgy is, hogy ez egy előző megkezdett projektnek a folytatása, hiszen annak idején az előző városvezetéshez, - mármint az előző ciklust megelőző városvezetéshez - fordult az Aptiv, illetve a Varasd utca több vállalkozója és akkor valósult meg az a kereszteződés fejlesztés a Zanati út, a Selyemrét út, és a Varasd utca tekintetében, amit szintén az akkori vállalkozók kértek. Meghallgattatott a szavuk, ugyanúgy megtettük, hiszen nagyon fontos volt akkor is az adóbevétel a város tekintetében. Polgármester úr számíthat ránk a javaslatok tekintetében, hogy az iparűzési adót hova tudjuk majd fölhasználni e tekintetben. Köszönöm szépen.

**Dr. Nemény András polgármester:** Köszönöm. A támogatásnál azért nem ez a helyzet. Semmilyen más szombathelyi egyesület nem kap állami támogatást, 340 millió forintot egészen biztos, hogy nem. Ez egy óriási összeg a sport támogatásban. Ennek a felhasználása tekintetében azt gondolom, hogy fontos lenne, hogy lássuk, hogyan történik, mert most a baj, ami bekövetkezett, az is annak az oka, hogy nem láttunk tisztán. Ha valaki egyesület vezetőjeként az összes szakosztályból egyet támogat kiemelten, mint a futsalt és odaönti a pénzt és az összes többi meg nem kap normálisan pénzt, szerintem az is önmagában probléma. Az különben, hogy most felveti, hogy miért nem támogattuk, a legutóbbi beszélgetésen is az volt az elnökkel, hogy szól, ha baj van. Nem is kérték a támogatást. Az elmúlt nem tudom hány évben Homlok Zsolt egyszer azt kérte, hogyha lesz BL mérkőzése a futsalnak, akkor az Aréna Savariát biztosítsuk. Én mondtam, hogyha így lesz, természetesen biztosítani fogjuk. Ennyi kérés volt az elmúlt nem tudom hány évben. Amikor átkerült a stadion, akkor visszaadtuk HVSE részére utánpótlásra azt az összeget, ami az akkori építményadó összege volt. Soha többet nem kérték, az volt az egy mondás, hogy utánpótlásra adjuk, mi arra is adtuk. Az olimpikonokat meg támogatjuk, a HVSE olimpikont is, ugyanúgy, mint bárki mást. A szakosztályoknak bármelyik meghívásán részt veszünk, ugyanakkor a HVSE vezetése letiltotta a szakosztályokat arról, hogy a sportalapba pályázzanak. Egy tudatos döntés volt a HVSE vezetése részéről, hogy távol tartsák magukat minden módon az önkormányzattól. Mert bármilyen módon való önkormányzattal a részvétel az egyben láthatóan felelősségvállalást és láthatóságot is jelentett volna. Nem akarták, hogy tudják, hogy mi történik a HVSE-ben. Most összeborul a ház, mert ugyanaz a vezetője van, aki volt a fociklubnak és ugyanúgy nem tudja ezt a feladatot ellátni. Látjuk, hogy mi történt ott a fociklubnál és most megint baj van és ezt reagáljuk, ha felhív, hogy a polgármester hogyan tud segíteni, azt mondja, hogy majd szól, ha baj van és még a pénz lehívását sem kéri. Hát mit csináljunk akkor tisztelt képviselő úr, amikor ilyen viszonyok közé kerülünk. Nem tudom, hogy milyen kérdés volt, ami még felmerült, de nagyjából meg tudtuk ezt válaszolni. Persze természetesnek tartom és köszönjük is a város nevében, ez a dolgunk, hogy a mindenkori városvezetés támogassa a cégeket bármiben, a fejlesztési projektjeikben, így volt ez a múltban és ezt én tudom és így lesz a jövőben is. Horváth Attila alpolgármester úr akar szólni ebben a témában.

**Dr. Horváth Attila alpolgármester:** Tisztelt Polgármester Úr! Tisztelt Közgyűlés! Teljes mértékben egyet tudok érteni Illés Károllyal és Czeglédy Csabával, akik azt mondják, hogy nem szolgálja az a Haladásnak az érdekeit, ha idejövünk és elkezdünk beszélni erről, sokkal inkább szolgálja az, hogyha leülünk és megbeszéljük. Azt gondolom, két ennyire eltérő gondolkodású és világnézetű ember, ha ugyanazt gondolja, mint én, akkor általában azért van annak igazságtartalma. Nyilván van az a képviselő, aki nem a problémát akarja megoldani, hanem szerepelni akar és csak ezt fontos neki, nem pedig az ott sportoló gyerekek, ezt már mondjuk megszoktuk. Egyetlenegy kiegészítést szerettem volna tenni, igazából kettőt. A városunknak a sportköltségvetése 2024 februári elfogadásakor 995 millió forint sport célú működési költséget tartalmazott. Ebből a saját cégjeink, a FALCO és a Sportiskola 420 és 330 millió forintot vittek el. Magyarul a saját önkormányzati tulajdonú cégeinken kívül összesen 245 millió forintot költ Szombathely Megyei Jogú Város költségvetési rendelet alapján az összes meglévő Egyesületre, 245-öt. A Haladás VSE állami támogatása 340 millió forint. Ezek után ők nem érnek ide, nem mondják meg azt, hogy pénz kell, majd tényleg azt kapjuk meg, hogy nem támogatunk egy olyan egyesületet, amelyik több, mint 95 millió forinttal többel gazdálkodik, mint amennyi városi támogatás van az egész városi sportéletre és nem kér pénzt. Ezért kapunk mi most kritikát? Képviselő úr, ez komoly? Én értem, hogy jön befelé és meglát valamit és akkor valamit mondani kell, már körzete sincs, föl kell hozni problémákat, de egy ilyen dolog miatt minket támadni azt gondolom, hogy ez Öntől is méltatlan. Köszönöm.

**Dr. Nemény András polgármester:** Köszönöm alpolgármester úr. Még egy gondolat jutott eszembe, amit Illés képviselő úr mondott, hogy sokan mondják sportvezetők is, hogy miért nem utalunk pénzt. Arra sincs garancia, hogy nem megy el inkasszóra, köztartozásra. Ez történt a fociklubnál is. Az a nagy baj, hogy a város pénzét felelősen odaadni valakinek, egy nagyobb összeget, ha még lenne is forrásunk, de tudjuk, hogy nincsen, úgyhogy 340 millió forint állami pénzt kap és majd azt köztartozásra fogják elkölteni, mert a NAV leemeli a számláról, hát az szerintem nincsen rendben. Ezzel életben tartani utána ugyanazt a vezetést, aki ezt előidézte, ez nem lehet cél. Higgye el, az államtitkár sem ezt gondolja. Ismerem az államtitkár urat, kemény, szigorú ember, felelős és nem engedné, hogy egy ilyen dolog előforduljon. Itt kell rendet tenni ebben és én kérem is, hogy ezt közösen tegyük, ez egy közös érdek, ez nem egy politikai kérdés. Én a politikát távol akarom tartani a HVSE-től is. Ha sikerül tiszta viszonyokat teremteni, közösen indulunk el ezen az úton. Akik most ott vannak szakosztály vezetők, mindenkire szükség van, a szakosztályoknak szerintem elemi szüksége van arra, hogy legyen egy hiteles együttműködő csapat mögöttük pártpolitikán felül állva. Én azt sem mondom, hogy a mostani ott lévő szereplők közül nincs senkire szükség, még a vezetésben sem. Ha valaki jól tudja menedzselni a dolgot, legyen ott. Azt látom, hogy a csúcsvezető az probléma és ez probléma láthatóan máshol is, nem csak itt a HVSE-ben. Ezzel a dologgal nekünk valamit tennünk kell. Nem nekünk, ha van életösztöne, akkor a szakosztályoknak kell tenni és az nem pártpolitikai vitán megy, ezt valamennyien közösen így gondoljuk. Ha őszinték, szerintem ugyanígy gondolják önök is. Az biztos, hogy a fociklubnak a szurkolói így gondolják, mert egy párszor már elmondták. Szerintem előbb-utóbb, ha a focisták nem kapnak fizetést, akkor hangot is fognak neki adni újra és újra. Ezek után adok egy kis időt Czeglédy Csabának, hogy ne egyből reagáljon. Megadom a szót Lukács Dánielnek.

**Lukács Dániel városi képviselő:** Köszönöm szépen. Tisztelt Polgármester Úr! Tisztelt Közgyűlés! Először is köszönöm Horváth Gábornak a bíztató szavakat, valóban egy nagyon megtisztelő pillanat itt állni és először felszólalni azok után, hogy ilyen nagy többséggel megválasztottak a Szombathely belvárosában élők, hogy képviseljem őket itt a Közgyűlésben. Hasonlókat kívánok én is Lenkai Nórának, Gálffy Áronnak, Danka Lajosnak, bár neki azért van rutinja már ebben, hogy hasznos és jó tagjai legyünk a Közgyűlésnek. Megszólítva érzem magam a Deák Ferenc utca és Hadnagy utcában található lyuk ügyében. Ez a helyszín az előző Közgyűlési és az előző kerület határán van, ez a 8-as választókerület határán van, ahol az ön volt frakciótársa Dr. Takátsné Dr. Tenki Mária volt képviselő most szeptember 30-ig. Szóval, amikor ön azt mondja, hogy 3 hónapja ott van az a lyuk és nem történt vele semmi, akkor kérdezem, hogy az ön volt képviselőtársa és ön esetleg ebben miért nem intézkedett? Én értesültem erről a lyukról és megnyugtathatom önt képviselőtársam, most már biztosan rendezve lesz ennek a lyuknak a kérdése. Van egy mondásom a közismert mondásnak a kistestvére, amit magaménak vallok, hogy volt képviselőről jót vagy semmit. Itt érdemes elmondani, hogy a belvárosban rengeteg hiányosság van, évtizedes elhanyagoltság van rengeteg problémával kapcsolatban. Itt a Közgyűlés előtt szeretnék beszámolni arról, hogy végre a belváros jó kezekben van. Ezt bizonyítja az, hogy a Levéltár mögötti parkoló rekonstrukciója, javítása befejeződött, a Hefele Menyhért utca és a Fő tér közötti sétány, ami pedig szintén egy évtizedes probléma és nagyon rossz állapotban volt, ennek a felújítása folyamatban van. Mind a belvárosiak, mind a belvárosba látogató szombathelyiek is élvezni fogják ennek a felújításnak az előnyeit. Annyit tennék még hozzá itt a Közgyűlés nyilvánossága előtt, hogy hadd kérjem meg, mindennap látom itt a sétányon való felújításnál, a szombathelyiek legyenek szívesek az elzárt területre nem bemenni, a kordon alatt nem átbújni és a szalagokat nem megkerülni és a bójákat nem szétszórni. Azért van elkerítve, mert építkezési terület és veszélyes. Köszönöm szépen a szót.

**Dr. Nemény András polgármester:** Köszönöm szépen Lukács Dániel képviselő úrnak, akinek ez volt a szűzbeszéde. Eszembe jut, amikor én voltam itt 2006-ban talán, és így kezdte a képviselő úr, hogy a belváros megválasztott képviselője épp a belváros meg nem választott képviselőjeként listáról bejutott képviselőként szólaltam fel, de már frakcióvezetőként és a Gazdasági Bizottság elnökeként. Sokkal jobban izgultam, mint most a képviselő úr. Már csak azért is, mert a szemben ülő, kicsit nagyobb Fidesz frakcióból Ágh Péter, Ágh Ernőnek a fia és a másik vezető, Marton Zsolt folyamatosan beszóltak. Ez nem volt olyan egyszerű akkor így abban hangulatban hirtelen felszólalni, nem gondoltam volna, hogy ez történik először. Mondták is utána, hogy leteszteltek, hogy reagálok egy ilyen helyzetben. Volt azért nagyobb élet is 2006-ban, most már sokkal komfortosabb körülmények között tudta elmondani képviselő úr a beszédét, ami szerintem nagyon is rendben volt. Különösen azt a részt figyeltem nagyon, ami arról értekezett, hogy a lyukakat be kell tömni. Azt gondolom, hogy ez így van. Horváth Gábor képviselő úr is és Illés Károly is keresztényi együttműködése a következő időben, ha azt látják, hogy valamelyik lyuk nincs betömve, akkor szóljanak időben és szerintem teljesen mindegy, ki tömi be, az a lényege, hogy sikerüljön. Időben be kell tömni, ez fontos dolog. Ezek után adom meg a szót Czeglédy Csabának.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Alpolgármestert sem illik pontosítani egy képviselőnek az álmos könyvek szerint, de most azért ez fontos, hogy messze nem a HVSE kapja a legnagyobb állami támogatást. Az, ami történt Szombathelyen és történt az ország több pontján, a labdarúgás tönkretétele, az jól tetten érhető abból, hogy a HVSE-én kívüli labdarúgószervezetek több, mint 2 milliárd forint támogatást kapnak és csak a szombathelyiekről beszélek. Éves szinten is szerintem a 2 milliárd alá….

**Mikrofon nélkül Dr. Horváth Attila alpolgármester:** Nem is mondtam, csak hogy mi 245-öt osztunk ki.

**Dr. Czeglédy Csaba a Szociális és Lakás Bizottság elnöke:** Én értem. Akkor nincs vita közöttünk. A HVSE 340 milliós állami támogatása eltörpül a többi szombathelyi labdarúgó szervezet 2 milliárd forintot meghaladó támogatása mellett. A HVSE módszeres tönkretétele folyik most már közel 10 éve. Nem akarom belehozni a politikát, akár belehozhatnám is, hogy ez azért többek asszisztálása mellett történt meg. A HVSE támogatása - a városvezetés tisztában van vele - eltörpül a többiek milliárdos nagyságrendű támogatása mellett. Amikor Szombathely teljes sportköltségvetése 1 milliárd forint és pár labdarúgó szervezeté több, mint 2 milliárd. Volt olyan időszak, amikor 3 milliárd forintot kapott évente. Én azt hiszem, hogy ezen el kellene gondolkodni és az, hogy torz a labdarúgás finanszírozása, egyébként eredmények nélkül érdemi labdarúgó kinevelése nélkül, azt gondolom, hogy erre majdnem egy napot kellene rászánunk nem is egy napirendi pontot. Örülök, hogy Tóth Kálmán képviselőtársammal többek között abban is egyetértünk, hogy a Beatrice az egy jó együttes, az én kedvencem a XX. század, a futó zenéim között is ott van az Alvin és Mókusok feldolgozásában. Ebben egyetértünk. Én azért szeretném, hogy a parkolás szabályozásának legalább valamilyen kompromisszumos részében is egyetértenénk. Egy percet kérek polgármester úr és befejezem. Mindegyikünk gyakorlatilag egy közepes városnak a képviselője. Én azt gondolom, hogy nem helyes az, hogy Szombathelyen papíron 74 ezren laknak, valójában meghaladja a 90 ezret, az, hogy csökkent a képviselők száma, én azt gondolom, hogy ez nem érdeke a választóknak. Majdnem mindegyik Vas megyei városnál nagyobb lélekszámú településnek vagyunk a vezetői. Azért mondom frakcióvezető úr, mert higgye el, én vagyok képben, hogy a Derkovitsnak azon a részén mire van szüksége a választóknak és én a választási kampányban is - és azt polgármester úrnak is elmondtam - bevállaltam a konfliktust. Én teljesen egyértelműen képviseltem, nem zsákbamacskát árultam a választási kampány során, én elmondtam, hogy korlátoznám 3 autóban a lakótelepen lévő parkolásnak a számot. Én kompromisszumos megoldást szeretnék, és azt fogadják el, hogy legjobban én tudom. Ha képviselő úr azt mondaná, hogy Szentkirályon van megoldható dolog, én nem vitatkoznék önnel. Putz Attila azt mondaná, hogy Zanaton van megoldandó, nem vitatkoznék vele. Én ezt nem mondanám, hogyha nem lenne fontos. Az iparűzési adó kapcsán, az ám a bicskanyitogató, hogy idén 3,6 milliárd forintot elvontak a városunktól. Nem Nárai és Szombathely között építettünk kerékpárutat, nem Söpte és Szombathely között építettünk kerékpárutat, hogy azok a söptei dolgozók a Schaefflerbe biztonságosan tudjanak menni és ne attól féljenek minden nap, hogy mikor gázolják őket halálra, hanem a miniszterelnök úr hobbijára, meg külföldön szavazatvásárlásra, meg repülőtérre, meg nem tudom mikre költik el a szombathelyiek által megtermelt 3,6 milliárd forintot. Ha a 3,6 milliárd forint itt lett volna, akkor már talán egy parkolóházat is tudtunk volna a Derkovitson építeni, amit egy-két nagyvárosban megtettek. Forrás hiányában ezek ilyen álom szintjén maradnak. Két olyan rész van az én választókörzetemben, ahova lenne értelme parkolóházat építeni, de ez az iparűzési adó mivel elkerült a városból, erre sem tudjuk fordítani. Nincs realitása frakcióvezető úr a választókörzetemben újabb parkoló építésére, már most is konfliktusok voltak a maradék zöld terület elvonására. Én azért kérem, hogy kicsi költségvetéssel, nyilván a parkolás szabályozás nem jár akkora költséggel, mint egy parkolóház építése, találjunk valamilyen kompromisszumos megoldást, nézzük meg, hogy működik vagy sem. Én ezt kérem a városvezetéstől, hogy folytassuk le ezeket az egyeztetéseket a következő hónapokban.

**Dr. Nemény András polgármester:** Köszönöm szépen. Folytatjuk, megpróbáljuk megkeresni a kompromisszumot. A Beatrice is egy ilyen közös pont, mert életem első koncertjén, ami szülők nélkül volt 14 évesen, az a Beatrice koncert volt. Ahova egyébként a mostani kabinetfőnökömmel együtt mentünk el. Ennyire régi a barátság is. Gálffy Áron képviselő úr.

**Gálffy Áron városi képviselő:** Tisztelt Polgármester Úr! Tisztelt Közgyűlés! Tisztelt Szombathelyiek! Ki is találtam a polgármester úr gondolatait, úgyhogy friss képviselőként egy kicsit nyugodtabb vizekre eveznék. Két jó hírt szeretnék megosztani a választókerületemmel kapcsolatban a Közgyűlés nyilvánosságával. Mi más is lehetne egy szebb metafora egy ciklus kezdetén, mint a születés. Az elmúlt héten abban a megtiszteltetésben volt részem, talán kevesen tudják, hogy a Petőfi telepieknek van egy saját születések fája ünnepségük, a városnak is van saját ünnepsége. Az én újonnan megszületett kislányom is felkerült a közösségi házban a festett fára és ezt a nagyon szép gesztust ezt innen is szeretném ismét megköszönni. A tegnapi Gazdasági és Jogi Bizottsági ülésen Marton Zsolt kérdezte meg jegyző urat, hogy a demográfiai csatában hogy áll Szombathely. Örömmel jelenthetem, hogy a Petőfi telepen kiveszik a részüket a csatából és az elmúlt két évben több, mint 50 újszülött érkezett arra a városrészre. Folytassam az allegóriát. Fontos, hogy a kezdetekből út is legyen a jövőben, ezért a második köröm az egy útfelújítás a választókerületemben, az első a Tömjénhegy utca, amit először is az utcában élő polgároknak szeretnék megköszönni, akik az Országh László, Fadrusz János, Vadvirág utca után a saját vagyonunkból áldoznak arra, hogy a saját utcájukat felújítsák. Az önkormányzatunk ezt körülbelül 21 millió forinttal fogja kiegészíteni. Volt szó pártpolitikai csatározásokról is, én azt vallom képviselőként, hogy itt a XXI. században egy kicsit már meghaladtuk ezeket a jobb és baloldali feloszlásokat. Én szeretnék minden szombathelyinek a képviselője lenni a választókerületemben, akármit is gondoljon a világról. Ehhez úgy érzem, hogy nagyon sok erőre lesz szükségem az elkövetkező időszakban. Érintsem a HVSE-t is, HVSE tag vagyok, a súlyemelő szakosztálynak vagyok a tagja, bár Németh Ákos képviselőtársam a múltkor azt mondta, hogy nyugodtan letagadhatom, de igyekszem dolgozni azon, hogy ne csak mentálisan, hanem fizikálisan elég erőm legyen ahhoz, hogy az itt élőket képviseljem az elkövetkezendő 5 évben. Köszönöm szépen.

**Dr. Nemény András polgármester:** Köszönöm szépen képviselő úr. Ez is egy nagyon jó és nyugodt beszéd volt. nem tudom elképzelni azt a sportválasztót, amikor ezt a súlyemelést sikerült kiválasztani. Ekkora magassággal azért a súlyokat föltenni, az egy plusz kihívás lehet. Persze látom, hogy képviselő úr szereti a kihívásokat. Közös pontokat kell találni mindenhol a Petőfi telepen, az is fontos, hogy az ott élők érezzék úgy, hogy részei teljes egészében Szombathelynek. Ugyanakkor azt is érezzék, hogy az ő önállóságuk az meg tud nyilvánulni abban, hogy megbecsülik és tisztelik őket Petőfi telepiként is. Magam is voltam ott többször és ezt alá tudom húzni, hogy ez így van. Közös pont, hogy fogalmazott képviselő úr? Demográfiai csata. Akkor azt kívánom mindenkinek, hogy vegyen részt képessége és ereje szerint ebben a csatában és nyerjük meg, hogy Szombathelyen legyen a legtöbb születés. Megadom a szót Horváth Attila alpolgármester úrnak.

**Horváth Attila alpolgármester:** Köszönöm a szót polgármester úr. Tisztelt Közgyűlés! Tényleg valahol gond lehet a sportágválasztóval, mert én indultam egyszer úgy egy futóversenyen, hogy mire beértem, nem kaptam befutóérmet, mert mindenki hazament. Voltak itt ilyen gondok. Lehet, nekem meg súlyemeléssel kellene próbálkoznom, de nem ezért kértem szót. Azt gondolom, hogy - ezt kívánom az új képviselőknek - vannak olyan történetei minden egyes választókerületnek, amik egészen elképesztően fontosak és valahogy soha nem érünk el benne sikereket. Szuhai Viktornak nem kell mondanom, ott a Kárpáti Kelemen utca forgalomcsillapítás, egyébként jelezném, hogy nem kell többször szólni, én már megkaptam előző ciklusban is, Szuhai Viktor képviselő úrtól is meg már nem tudom hányszor az elmúlt hónapokban. Nagyjából minden körzetnek megvan a maga kis problémája. Igen Ernő bácsi, tisztában vagyok vele, Kárpáti Kelemen, Külső Nárai. Azt gondoljuk, hogy vannak olyan történetek, amikben tényleg így sokat kell dolgozni és akkor talán sikerül és vannak olyan történeteink, amik nem sikerülnek. Én egy olyan dolog miatt kértem szót, ami szerintem az oladi lakótelepnek elképesztően fontos. Úgy néz ki, hogy sikerül egy megnyugtató és hosszútávú megoldást találnunk a posta problematikájára. Mint az köztudott, nagyon fáj minden oladi lakótelepen, illetve Oladon lévőnek a posta bezárása, ahogy egyébként minden postabezárás fáj a szombathelyieknek, de néznék itt Újperinten élőkre, vagy Kámon-Herényben lakókra is. Most kaptunk egy levelet, ami alapján - nem a Magyar Posta, hanem egy vállalkozás - jó eséllyel olyan február, március környékén újraindítja a postai szolgáltatást ugyanazon a helyen, ahol a régi posta is működött. Én nagyon szívesen magamnak mindig vindikálnám ezt a hihetetlen sikert és erőfeszítést. Valójában annyi történt, hogy többször tárgyaltunk ezzel a céggel és most tudtuk meg a tájékoztatást, hogy a Posta is elfogadta az ő jelentkezésüket és a szerződést aláírták. Oladiak azt gondoljuk, hogy jelen tudásunk szerint jó hírünk van és februártól újra indul a posta. Köszönöm szépen.

**Dr. Nemény András polgármester:** Köszönöm szépen. Nagyon bíztató hír. Ha odaérünk és ez így lesz, ezért dolgoztunk meg dolgozunk, hogy ez így teljességbe menjen. Jelentkezőt nem látok, a vitát lezárom. Szavazni fogunk. Az első határozati javaslatunk ez az általános iskolák 2025/2026. évi tanévre vonatkozó felvételi körzetének a tervezetéről szóló előkészítés. Erről szavazunk most.

Megállapítom, hogy a testület 18 igen, 0 nem 0 tartózkodás szavazattal elfogadta a javaslatot és a következő határozatot hozta:

**263/2024. (X. 22.) Kgy. számú határozat**

1. Szombathely Megyei Jogú Város Közgyűlése a nemzeti köznevelésről szóló 2011. évi CXC. törvény 50. § (8) bekezdése, valamint a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 24. § (1) bekezdése alapján a Szombathelyi Tankerületi Központhoz tartozó általános iskolák 2025/2026. tanévre vonatkozó felvételi körzet tervezetét a jelenleg hatályos felvételi körzet alábbi kiegészítésével javasolja elkészíteni:
* a Szombathelyi Neumann János Iskola felvételi körzeténél kerüljön feltüntetésre a Neumann János park,
* a Paragvári Utcai Általános Iskola felvételi körzeténél kerüljön feltüntetésre a Szabó Éva sétány,
* a Dési Huber István Általános Iskola felvételi körzeténél kerüljön feltüntetésre a Százhold park.
1. A Közgyűlés felkéri a polgármestert, hogy a Közgyűlés döntéséről a Szombathelyi Tankerületi Központot tájékoztassa.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. pont vonatkozásában)

 2024. október 31. (a 2. pont vonatkozásában)

**Dr. Nemény András polgármester:** A következő határozatunk az én szabadságtervemnek a jóváhagyása, amiről pontosan tudjuk, hogy sosem úgy történik, mint ahogyan megszavazzuk, de ez egy törvényi kötelezettségünk, erről szavazunk most. Köszönöm a megtisztelő bizalmat, hogy szabadságra mehetnék, ha tudnék.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**264/2024. (X.22.) Kgy. sz. határozat**

Szombathely Megyei Jogú Város Önkormányzatának Közgyűlése a polgármester 2024. október 1. napjától 2024. december 31. napjáig ütemezett szabadságtervét jóváhagyja.

**Felelős:** Dr. Nemény András polgármester

(a végrehajtás előkészítéséért:

dr. Füzi Judit, a Polgármesteri Kabinet vezetője)

**Határidő:** azonnal

**Dr. Nemény András polgármester:** Inkább terv, mint szabadság. Jön a II. számú határozati javaslat, ez a korcsolyaoktatás szolgáltatási díjára vonatkozó javaslat. Szavazunk.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**265/2024.(X.22.) Kgy. sz. határozat**

Szombathely Megyei Jogú Város Közgyűlése egyetért azzal, hogy a 381/2022. (X.27.) Kgy. sz. határozattal megállapított korcsolyaoktatás szolgáltatási díja – az óvoda által szervezett többi szolgáltatás díjának változatlanul hagyása mellett – 2024. november 1. napjától 14.000,- Ft összegben kerüljön megállapításra.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**Dr. Nemény András polgármester:** III. számú határozati javaslat az átruházott hatáskörben hozott intézkedésekről adott tájékoztatás elfogadása, erről szavazunk most.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**266/2024. (X.22.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Most az egész beszámolót egyben teszem fel szavazásra. Szavazunk most.

Megállapítom, hogy a testület 14 igen, 0 nem, 4 tartózkodás szavazattal elfogadta a javaslatot és a következő határozatot hozta:

**267/2024. (X. 22.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Rátérünk a 2. számú napirendi pontunkra.

***2./ Javaslat az egészségügyi alapellátással kapcsolatos döntések meghozatalára***

***Előadók:*** *Dr. Nemény András polgármester*

 *Dr. László Győző alpolgármester*

***Meghívottak:***  *Dr. Haness János, az Országos Mentőszolgálat Nyugat-dunántúli Regionális Mentőszervezet regionális igazgatója*

*Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója*

**Dr. Nemény András polgármester:** Van-e jelentkező? Czeglédy Csaba elnök úr parancsoljon.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Egy képviselő legyen kreatív a napirendi pontoknál. Jegyző úrnak nagyon köszönöm, illetve az ellátó intézményünknek, hogy sűrűn leveleztek a Domus üzletház vezetőjével, majd a lift megint elromlott, tehát megint nem működik a lift. A múlt héten azt ígérték nekem, hogy pár nap alatt megjavítják, tegnapi jelzés alapján még mindig nem működik a lift. Én azt kérem a jegyző úrtól, hogy kérjünk tájékoztatást, hogy mi történt, mikor várható ennek a helyreállítása. Az az óriási probléma, hogy a gyógyszertár, illetve az orvosi rendelőink csak a liften keresztül közelíthetők meg és április óta, - ha jól mondom - nem működik a lift, pár napig működött, bízom benne, hogy nem a túlhasználat miatt, - ami nyilván értelmezhetetlen lenne - romlott el. Kérem jegyző urat, hogy segítsen ennek a hatékony intézésében. Köszönöm szépen.

**Dr. Nemény András polgármester:** Köszönöm szépen elnök úrnak a felvetést. Próbáljuk megtenni, amit ebben lehet. Jelentkezőt nem látok, a vitát lezárom. Szavazunk. Nem, bocsánat, alpolgármester úr akar szólni a lezárás után már.

**Dr. László Győző alpolgármester**: Köszönöm a szót. Tisztelt Polgármester Úr! Tisztelt Közgyűlés! Napirenden belül két örömteli eseményről számolhatunk be. Azt hiszem, emlékeznek rá a tisztelt tévénézők, szombathelyiek, akik követik a Közgyűlés munkáját, hogy az ügyelet megszervezése, annak kialakítása és az ügyeletnek a működtetése körül milyen parázs viták zajlottak. Azt gondolom, hogy az élet és a szombathelyiek elégedettsége, illetve a szakmának az elégedettsége is igazolt minket. Ennek ékes bizonyítéka, hogy újabb 1 évre a Mentőszolgálat itt kívánja ellátni a mi ingatlanunkban ezt a tevékenységet. Azt gondolom, hogy jó munkát végeztünk akkor, amikor ezt az ügyeletet kialakítottuk és nagyon örülök neki a magam részéről, hogy a továbbiakban is a szombathelyiek megelégedésére megszokott helyszínen tudják ellátni ezt feladatot. A napirendnek a második része szintén örömteli. Olvashatjuk mindenhol a médiában, hogy micsoda orvoshiány sújtja az egész országot. Hozzánk most 4 új orvos igazol, ez az életpálya modell, amit még az előző ciklusban fogadtunk el közösen, azt gondolom, hogy az is jól működik és továbbra is Szombathelynek nincs tartósan betöltetlen praxisa. Ezt nagyon kevés város mondhatja el magáról ebben az országban. Köszönöm szépen és kérem a támogatásukat az előterjesztéshez.

**Dr. Nemény András polgármester:** Köszönöm alpolgármester úr. Valóban ez nem evidens, hogy be van töltve mindenhol a háziorvosi praxis, sőt az az evidens lassan, hogy nincsen betöltve, de az, hogy nálunk így van, azért tenni kell. Azért mondom csak ezt, mert ez is forrásigényes és amikor az iparűzési adónkat nem kapjuk meg, vagy amikor elvonják szolidaritási adó formájában, akkor ezeket a feladatainkat, önként vállalt, de a város számára rendkívül fontos feladataikat kockáztatják. Majd ezt is el fogom mondani a miniszter úrnak, államtitkár úrnak is, a Megyei Jogú Városok Szövetségén keresztül is megpróbáljuk érzékeltetni, hogy miért fontos az, hogy a városainknál maradjon az a forrás, ami itt képződik meg. Szavazunk. Öt határozati javaslatunk van. Szavazhatunk-e róla egyben?

**Mikrofon nélkül Illés Károly Költségvetési ellenőrző Szakmai Bizottság elnöke:** Igen

**Dr. Nemény András polgármester:** Itt is kérem, igen. Miért oda nézek, ott keresem Tóth Kálmánt. Akkor a kijelentés után az 5 határozati javaslatról egyben szavazunk most.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatokat és a következő határozatokat hozta:

**268/2024. (X.22.) Kgy. számú határozat**

1. Szombathely Megyei Jogú Város Közgyűlése az előterjesztés mellékletét képező – az alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötött - háromoldalú megállapodás I. sz. módosítását jóváhagyja.
2. A Közgyűlés felhatalmazza a polgármestert és a GESZ igazgatóját a 1. pont szerinti megállapodás aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2024. november 30. /2. pont vonatkozásában/

**269/2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Szűrcsapó utca 23. szám alatti 17. számú felnőtt háziorvosi körzetben a felnőtt háziorvosi feladatokat - az Országos Kórházi Főigazgatóság és a Magyar Orvosi Kamara Hajdú-Bihar Megyei Területi Szervezete támogató véleménye esetén - Dr. Bardi Judit lássa el 2025. február 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Bardi Judittal kötendő előszerződést követően a feladat-ellátási szerződés aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója/

 **Határidő:** azonnal /1. pont vonatkozásában/

2025. január 31. /2. pont vonatkozásában/

**270/2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Kiskar utca 3-9. szám alatti 31. számú felnőtt háziorvosi körzetben a felnőtt háziorvosi feladatokat - az Országos Kórházi Főigazgatóság támogató véleménye esetén - Dr. Lukács Barbara Erzsébet lássa el 2025. július 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Lukács Barbara Erzsébettel kötendő előszerződést követően a feladat-ellátási szerződés aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2025. június 30. /2. pont vonatkozásában/

**271/2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Szent Márton utca 20-24. szám alatti 5. számú felnőtt fogorvosi körzetben a felnőtt fogorvosi feladatokat - az Országos Kórházi Főigazgatóság támogató véleménye esetén - Dr. Németh Fanni lássa el 2025. március 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Németh Fannival kötendő előszerződést követően a feladat-ellátási szerződés aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2025. február 28. /2. pont vonatkozásában/

**272/2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, 4. számú iskolaorvosi körzetben az iskolaorvosi feladatokat vállalkozóként Dr. Pölöskey Péter lássa el 2025. január 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Pölöskey Péterrel kötendő megállapodás aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2024. december 31. /2. pont vonatkozásában/

**Dr. Nemény András polgármester:** Rátérünk a 3. számú napirendi pontunkra.

***3./ Beszámoló az Eötvös Loránd Tudományegyetem tevékenységéről Szombathely Megyei Jogú Város Önkormányzatával kötött megállapodás alapján***

***Előadók:*** *Dr. Nemény András polgármester*

 *Dr. László Győző alpolgármester*

 ***Meghívottak:*** *Dr. Borhy László, az ELTE rektora*

 *Lenkai Nóra, az ELTE Savaria Egyetemi Központ rektori biztosa*

**Dr. Nemény András polgármester:** Van-e jelentkező? Nincs. Jelentkezőt nem látok, a vitát lezárom. Én magam tegnap rendeltem olvasószemüveget. Azt mondták, ez természetes dolog, azt mondom az elnök úrnak. Bíztatom rá, hogy lépjen túl ezen. Puskák és galambok, szavazunk.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**273/2024. (X. 22.) Kgy. számú határozat**

1. Szombathely Megyei Jogú Város Közgyűlése az Eötvös Loránd Tudományegyetem által - az Önkormányzat és az Egyetem között a szombathelyi duális gépészmérnök képzés fenntartására vonatkozóan megkötött együttműködési külön megállapodás I.6. pontja alapján – benyújtott szakmai és pénzügyi beszámolót elfogadja.
2. A Közgyűlés felkéri a polgármestert, hogy az Egyetem 2024/2025. tanévre vonatkozó támogatásának utalásáról intézkedjen.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője /

**Határidő:** azonnal (az 1. pont vonatkozásában)

 2024. október 31. (a 2. pont vonatkozásában)

**Dr. Nemény András polgármester:** Jön a 4. számú napirendi pontunk.

***4./ Javaslat a Szombathely Városi Vásárcsarnok igazgatói álláshely betöltésére vonatkozó pályázati felhívás jóváhagyására***

 ***Előadók:*** *Dr. Nemény András polgármester*

 *Horváth Soma alpolgármester*

**Dr. Nemény András polgármester:** Jelentkezőt nem látok, a vitát le is zárom. Egy határozati javaslat van, arról szavazunk.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**274/2024. (X.22.) Kgy. számú határozat**

1. A Közgyűlés a Szombathely Városi Vásárcsarnok igazgatói beosztásának betöltésére elkészített pályázati felhívást jelen előterjesztés mellékletében foglalt tartalommal megegyezően jóváhagyja, és felhatalmazza a polgármestert, hogy a pályázati felhívást aláírja és a pályázati felhívásnak jogszabály szerinti közzétételéhez szükséges intézkedéseket megtegye.

2. A Közgyűlés a pályázók személyes meghallgatására és szakmai vélemény kialakítására a Gazdasági és Jogi Bizottságot kéri fel.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 1. azonnal

2. a pályázati határidő lejártát követő 21 napon belül

**Dr. Nemény András polgármester:** Jön a 5. számú napirendi pontunk.

***5./ Javaslat a Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadására***

***Előadók:*** *Dr. Nemény András polgármester*

 *Dr. László Győző alpolgármester*

***Meghívottak:*** *Kelemen Krisztián a KEF elnöke*

 *Tóth Balázs a KEF szakmai társelnöke*

**Dr. Nemény András polgármester:** Kelemen Krisztián képviselő úr, elnök úr, tanácsnok úr.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Tisztelt Polgármester Úr! Tisztelt Közgyűlés! Nagyon rövid leszek. Ez a Cselekvési Terv Szombathely város drogellenes stratégiájához kapcsolódik, rövid, közép és hosszútávú célokat fogalmaz meg. Én azt gondolom, hogy mi szombathelyiek büszkék lehetünk arra, hogy bár nincsen nemzeti drogellenes stratégiánk, de Szombathelynek van. Köszönöm szépen.

**Dr. Nemény András polgármester:** Köszönöm szépen. Tényleg nagyon fontos dolog, én támogatom, ez is benne volt a ciklusban az egyik fontos dolog biztonság mellett a fiataloknak a védelme, ami szerintem mindig aktuális volt, lesz, marad is. Ennek jegyében kérem, hogy szavazzunk a határozati javaslatról. Szavazunk most.

Megállapítom, hogy a testület 17 igen, 0 nem, 0 tartózkodás - *1 képviselő nem vett részt a szavazásban*- szavazattal elfogadta a javaslatot és a következő határozatot hozta:

**275/2024. (X. 22.) Kgy. számú határozat**

Szombathely Megyei Jogú Város Közgyűlése a Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadásáról szóló javaslatot megtárgyalta, és az előterjesztés mellékletét képező dokumentumot elfogadja.

**Felelősök:** Dr. Nemény András polgármester

 Dr. László Győző alpolgármester

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

**Dr. Nemény András polgármester:** Rátérek a 6. számú napirendi pontunkra.

***6./ Javaslat a VAOSZ tekepálya működtetésével kapcsolatos döntés meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. László Győző alpolgármester*

***Meghívott:*** *Hegyi Gábor, a Vasi Tekesportért Alapítvány elnöke*

**Dr. Nemény András polgármester:** Van-e jelentkező? Lukács Dániel.

**Lukács Dániel városi képviselő:** Tisztelt Polgármester Úr! Tisztelt Közgyűlés! Bár csak minden együttműködésünk ilyen példaértékű lenne, mint a most tárgyalt. Ez az Alapítvány önerőből saját lábon képes üzemeltetni ezt a helyszínt és nem csak üzemeltetni, hanem hozzájárulni is tud a fejlődéséhez és ez Szombathely belvárosának és az egész Szombathelynek egy pozitív egy sport és közösségi szempontból is nagyon kiemelkedő együttműködése. Kérem, támogassák ezt a napirendi pontot. Köszönöm szépen.

**Dr. Nemény András polgármester:** Köszönöm szépen Lukács Dánielnek, aki a körzet képviselője, nyilván ezért is tette ezt a hozzászólást itt pluszban. További jelentkezőt nem látok, a vitát lezárom. Alpolgármester urak nem akarnak hozzászólni, akkor szavazunk a határozati javaslatról.

Megállapítom, hogy a testület 17 igen, 0 nem, 0 tartózkodás - *1 képviselő nem vett részt a szavazásban* - szavazattal elfogadta a javaslatot és a következő határozatot hozta:

**276/2024. (X.22.) Kgy. számú határozat**

1. A Közgyűlés - a nemzeti vagyonról szóló 2011. évi CXCVI. törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 15. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11.§ b.) pontjában foglaltak alapján - úgy határoz, hogy a 9700 Szombathely, Fő tér 15/B. alatti ingatlanra (VAOSZ tekepálya) 2024. október 1. napjától kezdődően 2029. szeptember 30. napjáig a Vasi Tekesportért Alapítvány részére ingyenes használatot biztosít az alábbi feltételekkel:
* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének

 megtérítésére nem tarthat igényt,

* a használó tudomásul veszi, hogy amennyiben az ingatlant a használatba-adási megállapodásban

meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,

* a használati jogviszony fenti okokból történő megszűnése esetén, a használó köteles az általa használt

 ingatlant a használatba-adó részére visszaadni,

* a használó kötelezettséget vállal arra, hogy az Szombathely Megyei Jogú Város Önkormányzata

számára évente 5 napon, előzetesen egyeztetett időpontban ingyenes használatot biztosít a

létesítményben,

* a használó a VAOSZ Tekepályát a jelenleg bérlő sportszervezetek részére változatlan feltételekkel

 biztosítja,

* a használó a nyilatkozatában vállalt karbantartási és korszerűsítési munkákat az előterjesztésben

 felsorolt és részletezett tartalommal határidőig elvégzi.

1. A Vasi Tekesportért Alapítvány vállalja, hogy a VAOSZ Tekepályán szükséges karbantartási és korszerűsítési munkákat az alábbiak szerint elvégzi:

2024. december 31. napjáig:

* golyó visszafolyó csatorna cseréje a 4 pálya vonatkozásában, valamint a golyótartó állvány korszerűsítése – becsült költsége bruttó 1.200.000 Ft

2025. december 31 napjáig:

* bejárati portál csere – becsült költsége bruttó 600.000 Ft
* a bejárati portál előtti pihenő, lépcső újra burkolása – becsült költsége bruttó 450.000 Ft
* biztonsági kamerarendszer kiépítése, udvari világítással – becsült költsége 200.000 Ft

2026. december 31 napjáig:

* nézőtér teljes felújítása – becsült költsége bruttó 800.000 Ft

2027. december 31 napjáig:

* melegvíz ellátásának napkollektorral történő kiváltása – becsült költsége bruttó 2.000.000 Ft

2028. december 31. napjáig:

* golyók, bábuk, golyótartó állvány cseréje – becsült költsége bruttó 2.800.000 Ft
* 2 db irányító pult modernizálása – becsült költsége bruttó 600.000 Ft
1. A Közgyűlés felkéri a Városstratégiai, Idegenforgalmi és Sport Bizottságot a Vasi Tekesportért Alapítvány által vállalt karbantartási és korszerűsítési munkálatok elvégzéséről szóló éves beszámoló jóváhagyására.
2. A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Nagyné Dr. Gats Andrea, Jogi és Képviselői Osztály vezetője

 Stéger Gábor, a Közgazdasági és Adó Osztály vezetője

 Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** 1.,3. és 4. pont:azonnal

 2. pont:2028. december 31.

**Dr. Nemény András polgármester:** Ezzel is mutatja, hogy számunkra érték a teke sport és az egyesület, aki viszi ezt Szombathelyen. Rátérünk a 7. számú napirendi pontunkra.

***7./ Javaslat az új Szedreskert Bölcsődét érintő döntések meghozatalára***

***Előadók:*** *Dr. Nemény András polgármester*

 *Dr. László Győző alpolgármester*

***Meghívottak:***  *Sebestyén Bianka, a Szombathelyi Egyesített Bölcsődei Intézmény vezetője*

 *Urr Bianka, a Szedreskert Bölcsőde intézményvezetője*

**Dr. Nemény András polgármester:** Meg is adom a szót a körzet képviselőjének Tóth Kálmán úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Így szűk két hónappal az átadás előtt szeretném megköszönni a Közgyűlés nyilvánossága előtt a Közgyűlés akkori tagjainak, hogy mellette álltak ennek a projektnek. Most már látszik, hogy nagyon-nagyon szépen alakul a történet. Azt kell, hogy mondjam, hogy ezen a ponton kell egyébként kiemelni azt az együttműködést, ami az ottani szereplők között volt. Meg kell köszönni a kivitelezőnek azt a rugalmas munkát, amit végzett és jó minőségben végzi a munkát. Ez most már így nagyjából látszik, mert akármilyen ellenőrzést kaptunk azoktól a szervektől, akikkel muszáj volt együtt dolgoznunk a bölcsőde megvalósítását illetően és soha semmilyen kifogást nem kaptunk. Meg kell köszönnünk az Egyházközségnek, akik olyan együttműködésben dolgoztak a kivitelezőkkel, hogy csak ha egy temetés volt a szomszédos temetőben, akkor előre megkapták a jelzést és abban az időszakban kivitelezők csöndes munkát végeztek. Olyan szinten sikerült harmonizálni a dolgokat, ami a déli városrészre amúgy is jellemző. Köszönöm minden szereplőnek ezt a dolgot. Természetesen, ha a terveink szerint december közepén megnyílik a bölcsőde, akkor a teljes Közgyűlés nyilvánosságát és tagjait is várjuk majd oda. Köszönöm szépen.

**Dr. Nemény András polgármester:** Köszönöm szépen. Jelentkezőt nem látok, a vitát lezárom. Mindjárt alpolgármester úr is mond két mondatot, előtte és én is mondanék. Ezt a döntést közösen hoztuk meg, hiszen ez beleillett abba az elképzelésünkbe, hogy a város minden része egyformán fontos számunkra és a déli városrésszel kapcsolatban volt bizony adósságunk. Egy bölcsőde az mindig azt is jelenti, hogy látják az ott élők a jövőt. Magam is végig követtem a bölcsőde megépülésének az időszakát, többször voltunk kint Tóth Kálmán képviselő úrral, frakcióvezető úrral. Egy nagyon szuper, egy nagyon jó minőségű bölcsőde lesz. Azt is kell tudni, hogy mikor a város egy ilyen döntést hoz, akkor mindig egy kicsit a közösből is beletesz, tehát ez a döntés ez valamennyiünket érinti abból a szempontból, hogy forrásigényes. Körülbelül 118 millió forintot jelent az a plusz költség, ami van és ebből 40 millió forint az, ami a várost érinti és minden évben érinteni fogja. Amikor ilyen kötelezettségvállalást teszünk, akkor az hosszú távra az utódoknak is szól. Azt gondolom, hogy ebben az esetben nem kérdés, hogy jó helyre megy a pénz és az egy abszolút támogatandó cél, de ezt a plusz összeget is, mint saját vállalást a plusz iparűzési adó bevételünkből tudjuk fedezni, ha elvonásra kerül, akkor annyival lesz egyébként kevesebb. Ha nagyobb kitekintést teszünk, akkor azt láthatjuk, hogy a nagyvárosi cégekben dolgozók a gyerekeiket, hogyha nem tudnak otthon maradni velük, akkor szeretnék jó helyen tudni. Akkor tud elmenni mondjuk egy déli városrészen élő is dolgozni szombathelyi nagyobb cégekbe, vagy közepes cégekbe, hogyha vannak gyerekei, akkor tudja hol hagyni biztonságban és jó helyen. Nekünk ennek a feltételnek a megteremtése a dolgunk, de ha a forrásokat elvonják, akkor ez is nehézségbe fog ütközni, nem csak hosszú, hanem már rövid távon is. Ezért is szeretném hangsúlyozni, hogy mennyire fontos a döntési szabadságunkhoz szükséges forrás. Szavazni még nem szavaztunk, de előtte alpolgármester úr mond egy pár szót.

**Dr. László Győző alpolgármester:** Tisztelt Polgármester Úr! Tisztelt Közgyűlés! Én is gratulálok ehhez Tóth Kálmánnak, illetve az egész déli városrésznek, de szeretném megköszönni a hivatal valamennyi dolgozójának, aki az előkészítésben részt vett és természetesen Sebestyén Bianka intézményvezető asszonynak. Mekkora dolog egyébként egy ilyen új bölcsőde, csak, hogy érzékeltessem a Közgyűlés nyilvánossága előtt is. Amikor Győrben - nyilván egészen más anyagi lehetőségekkel rendelkező város - az év elején azt hiszem megépült egy új bölcsőde az egyik városrészen, akkor az egész város ki volt plakátolva óriásplakátokkal, hogy itt új bölcsődét építünk. Mi ezt nem tettük, amikor a városligeti bölcsőde megépült, inkább építettünk egy másodikat és azt hiszem, így jártunk el helyesen. Látjuk, hogy változik a munkaerőpiaci helyzet és nagyon nem mindegy, hogy a gyerekek hogy kezdik el az életben ezt a pályafutásukat. Én köszönöm és nagyon sok sikert kívánok hozzá az Egyesített Bölcsődei Intézmény valamennyi dolgozójának, különösen, akik a Szedreskert Bölcsődében fognak dolgozni és köszönöm a Közgyűlésnek, hogy valamennyi tagja, ahogy a városligeti úgy a Szedreskert Bölcsőde megvalósítását is támogatta. Köszönöm szépen.

**Dr. Nemény András polgármester:** Köszönöm. Akkor szavazás következik. egy határozati javaslatunk van, erről szavazunk most.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**277/2024. (X.22.) Kgy. számú határozat**

1. Szombathely Megyei Jogú Város Közgyűlése a „Javaslat az új Szedreskert Bölcsődét érintő döntések meghozatalára” című előterjesztést megtárgyalta és egyetért az új Szedreskert Bölcsőde 2024. december 31-ig történő megnyitásával.

2. Szombathely Megyei Jogú Város Közgyűlése egyetért azzal, hogy Szombathelyi Egyesített Bölcsődei Intézmény létszám-előirányzata 2024. december 1. napjától 12 fővel – 9 fő szakmai létszám, 3 fő intézményüzemeltetési létszám-, 2025. január 1. napjától további 1 fő intézményüzemeltetési létszámmal növekedjen.

3. Szombathely Megyei Jogú Város Közgyűlése elhatározza, hogy a Szombathelyi Egyesített Bölcsődei Intézmény

 részére 2025. évi működési kiadásaira 118 500 000,- Ft. összegű többlet költségvetési forrást biztosít.

4. Szombathely Megyei Jogú Város Közgyűlése a Szombathelyi Egyesített Bölcsődei Intézmény Módosító okiratát és a módosítással egységes szerkezetbe foglalt Alapító okiratát, Szervezeti Működési Szabályzatát az előterjesztés melléklete szerinti tartalommal jóváhagyja, és felhatalmazza a polgármestert a dokumentumok aláírására.

5. Szombathely Megyei Jogú Város Közgyűlése a Szombathelyi Egyesített Bölcsődei Intézmény módosított Szakmai programját, annak mellékletét képező Házirendet és Megállapodás tervezetet, valamint az új Szedreskert Bölcsőde Szakmai programját az előterjesztés melléklete szerinti tartalommal jóváhagyja, és felhatalmazza a polgármestert a dokumentumok aláírására.

6. Szombathely Megyei Jogú Város Közgyűlése Szombathely Megyei Jogú Város Önkormányzata és a Szombathelyi Egyesített Bölcsődei Intézmény között létrejött Vagyonkezelési szerződés módosítását az előterjesztés melléklete szerinti tartalommal jóváhagyja, és felhatalmazza a polgármestert a dokumentum aláírására.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, a Szombathelyi Egyesített Bölcsődei Intézmény intézményvezetője/

**Határidő:** azonnal(1-2. pontok vonatkozásában)

2025. évi költségvetés (3. pont vonatkozásában)

 2024.11.30. (4-5-6. pontok vonatkozásában)

**Dr. Nemény András polgármester:** Rátérünk a 8. számú napirendi pontunkra.

***8./ Javaslat a JUSTNature projekttel kapcsolatos döntés meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

**Dr. Nemény András polgármester:** Egy jelentkezőt látok. Németh Ákost kérem meg, hogy szóljon. Tanácsnok úr parancsoljon.

**Németh Ákos Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Nagy örömmel tájékoztatom a Tisztelt Közgyűlést, hogy a Hunyadi út mellett található terület, ami most már hivatalosan is Százhold park, végre úgy néz ki, hogy hamarosan elkészül és most pénteken egy órakor lesz egy kis megnyitó. Nagy szeretettel várjuk a Tisztelt Képviselőket és persze minden érdeklődőt erre a nagyszerű alkalomra. Azon gondolkodtunk, hogy mikor történt az, hogy utoljára Szombathely területén egy ekkora, 5500 m2-es közpark létesült. Nem nagyon találtunk erre példát, tehát valószínű, jó régen lehetett utoljára ilyesmi. Ez a projekt ez ilyen nagyon szép demokratikus kis projekt volt, hiszen sok-sok workshopot szerveztünk, ahol a környéken élőket próbáltuk bevonni abba, hogy mi az, ami nekik a leghasznosabb, mi az, amit szeretnének. Úgyhogy nagyon innovatív megoldást sikerült behozni. Figyeltünk arra, hogy nagyon- nagyon természet közeli legyen ez az egész terület és minden korosztály tudja használni, ezek voltak a fő szempontok. Valójában maga a JustNature projekt az nyilván egy sokkal nagyobb feladat, csak egy pici része ennek a parknak a létrejötte. A projekt eredeti célja az a levegőminőség javítása, úgynevezett természet alapú megoldások segítségével, ez egy kutatásfejlesztési projekt. Ennek megfelelően sok-sok adatra van szükségünk és ahhoz, hogy ezek az adatok meglegyenek, szenzorokat telepítettünk erre a területre, levegő minőségmérő szenzort, illetve talajnedvesség időjárás szenzort, nem csak erre a helyszínre, hanem a másik helyszínre is, a Dési Iskolához. Van egy partnerünk, aki magát a kutatást végzi, az ABUD Mérnökiroda, úgyhogy nekünk ezzel nincs dolgunk, úgymond, mi csak a megvalósítási helyszín vagyunk, de ezek az adatok számunkra is hasznosak. Az előterjesztésben benn van, hogy létrejött egy úgynevezett digitális iker ezen a területen, ami tulajdonképpen azt jelenti, hogy egy ilyen digitális leképezése annak a városrésznek, amit meg lehet nézni három dimenzióban, különböző időszakokban a nap besugárzást lehet rajta modellezni, de ezek a digitális iker fejlesztés valójában ez a jövő. Hiszen azoknál a városoknál, ahol már nagyon sok adatot tudnak behozni különböző szenzorok segítségével, komoly probléma az, hogy ezek az adatok különböző úgynevezett ilyen dashboard-okon találhatók meg és ez a digitális iker ez kiválóan alkalmas arra, hogy egy felületen lokálisan mutassa meg, hogy az adott információ mely területen található. Én arra kérném kedves képviselőtársaimat, hogy legalább kattintsanak rá és nézzék meg, mert tényleg nagyon előremutató. Szeretném megköszönni mindenkinek, aki részt vett és kicsit ki szeretném emelni Györffy Ágnest. Azt szokták mondani, ha én vagyok a projekteknek az apja, akkor ő az anyja. Nagyon szépen köszönöm neki a sok-sok munkát, amit beletett és tudom, hogy ez messze túlmutat azon, ami az ő feladata, úgyhogy nagyon hálás vagyok és természetesem mindenkinek, aki részt vett a projektben. Köszönöm szépen.

**Dr. Nemény András polgármester:** Nem tudom, akkor ezek szerint én vagyok a nagypapa, mert sétálgatunk együtt a téren vagy a helyszínen Németh Ákos tanácsnok úrral. Nagyon régen volt, mert úgy emlékszem, hogy maszkban mentünk ki és csak addig vettük le amíg valamit mondtunk, hát olyan időszak volt akkor. Megmondom őszintén, hittem is, meg nem is, hogy ebből lesz valami, de reméltem, és lett. Én is gratulálok mindenkinek, aki ezt segítette, apukának, anyukának egyformán, de minden munkatársnak is, aki segített, úgyhogy Németh Ákosnak ez egy nagyszerű dolog, amit végig vitt, akár csak a Dési Iskolának az esete. Ha azt nézzük, hogy miben gondolkozunk a jövőre nézve Szombathely szempontjából, mikor zöldítésről beszélünk, akkor mindenki nézze meg ezt két területet és akkor abból láthatja, hogy merre van az előre szerintünk. Én is mondom, gratulálok és nagyon örülök, hogy ez meg tudott valósulni. Kelemen Krisztián tanácsnok úr.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót. Tisztelt Polgármester Úr! Tisztelt Közgyűlés! Ha már egyszer JustnNature családról beszélünk, akkor én szeretnék lenni a keresztapa. Nagy öröm számomra, hogy ez a beruházás az én választókörzetemben valósulhatott meg, különösen azért, mert az állampolgárok széles köre bevonásra került a döntéshozatalba. Köztudott, hogy a Kenyérvíz utca környékén az elmúlt években többszáz új lakást adtak át, tehát több száz új gyermekes család költözött a választókörzetembe. Ők vannak a legközelebb ahhoz a helyhez, ahol most létrejött egy új játszótér, egy új fitnesz park, egy új közösségi tér ott a Gyöngyös-patak partján nyugodt, természetes környezetben. Én szeretném megköszönni mindenkinek, aki részt vett a projekt kidolgozásában, ideértve minden környéken élőt, akik becsatlakoztak ezekre a workshopokra. Ideértve a Reguly Általános Iskolának a tanulóit, a Dési Iskolának a tanulóit, akik külön rajzzal járultak hozzá, az ötleteikkel járultak hozzá, hogy létrejöhessen ez a park. Szeretném megköszönni mindenkinek, aki részt vett az előkészítésben, illetve a kivitelezésben és külön gratulálok Németh Ákos képviselőtársamnak, tanácsnok úrnak. Köszönöm szépen.

**Dr. Nemény András polgármester:** Köszön szépen elnök úr, tanácsnok úr, keresztapa, a család az család. Megadom a szót Czeglédy Csaba elnök úrnak.

**Dr. Czeglédy Csaba a Szociális és Lakás Bizottság elnöke:** Köszönöm szépen. Tisztelt Polgármester Úr! Tisztelt Közgyűlés! A tévénézők azt kevésbé tudják, hogy az illetékes osztályvezető az mindig az adott napirendpontnál kint ül a pulpitusnál. Változás történt a Városüzemeltetési, Városfejlesztési Osztály élén, és Dr. Speier Anikó az új osztályvezető. Amiatt én hadd ragadjam meg az alkalmat - közben kiment a teremből, még ezelőtt egy két perccel itt volt - én Kalmár Ervin volt osztályvezetőnek hadd köszönjem meg az osztályvezetőként, illetve az önkormányzatunk munkatársaként végzett munkáját, lelkiismeretes, segítő, gyakorlatilag hétvégén is lehetett hívni, hogyha probléma volt. Osztályvezető úrnak személyesen szerettem volna megköszönni, bár telefonban megtettem, de gondoltam megragadom az alkalmat. Az új osztályvezető asszony pedig lehet, hogy még nem tudja, hogy mire vállalkozott, de sok erőt kívánok ezen feladat ellátásra és ígérem, hogy próbálom hétvégén és esténként nem hívni csak, ha nagyon muszáj, illetve, ha Bonti Tamást nem érem el, aki néha elfoglaltabb, mint a belügyminiszter, de ehhez már hozzászoktunk.

**Dr. Nemény András polgármester:** Köszönöm szépen. Jelentkezőt nem látok, a vitát lezárom. Az én tapasztalatom szerint a belügyminiszter egy héten belül mindig jelentkezik. Úgyhogy bíztatom a képviselő urat is. Kalmár Ervin munkáját én magam is megköszönöm, a tudására a továbbiakban is számítunk. Hát Speier Anikónak nem lesz könnyű dolga, de tudjuk, hogy bírja a nagy munkát, meg a nagy megterhelést, úgyhogy számítunk a munkájára a következőkben erősen. Most már csak szavazunk. Egy határozati javaslatunk van, erről szavazunk most.

Megállapítom, hogy a testület 18 igen, 0 nem, 0 tartózkodás szavazattal elfogadta a javaslatot és a következő határozatot hozta:

**278/2024. (X. 22.) Kgy. számú határozat**

Szombathely Megyei Jogú Város Közgyűlése a „Javaslat a JUSTNature projekttel kapcsolatos döntés meghozatalára” című előterjesztést megtárgyalta, és a következő döntéseket hozza:

1. A Közgyűlés elfogadja a JUSTNature projekt előrehaladásáról szóló beszámolót.
2. A Közgyűlés egyetért a projektben beszerzett szenzorállomások és szenzorok további működtetésével, és 2026. évtől biztosítja az éves költségvetésében az ehhez szükséges összeget.
3. A Közgyűlés felkéri a polgármestert, hogy vizsgálja meg a digitális ikerváros modell továbbfejlesztésének lehetőségét, annak becsült költségét, és ennek eredményét terjessze a Közgyűlés elé.

**Felelős:** Dr. Nemény András polgármester

 Dr. Horváth Attila alpolgármester

Németh Ákos bizottsági elnök

 Dr. Károlyi Ákos jegyző

(A végrehajtásért:

 dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Desits Zoltán, az Informatikai Iroda vezetője)

**Határidő:** 1. azonnal

 2. 2026. febr. 28.

 3. 2025. december 31.

***9./ Javaslat előzetes településfejlesztési döntés meghozatalára a településrendezési terv módosítása érdekében***

***Előadók:*** *Dr. Nemény András polgármester*

 *Dr. Horváth Attila alpolgármester*

**Dr. Nemény András polgármester:** Rátérünk a 9. napirendi pontunkra. Megadom a szót először Czeglédy Csabának.

**Dr. Czeglédy Csaba, a Szociális és Lakás Bizottság elnöke:** Köszönöm polgármester úr! Tisztelt Közgyűlés! Ez a rendezési terves napirend ugye? A főépítész asszony jelenléte megnyugtatott, és már megint elfelejtettem a Kamara nevét, nem a Mérnöki, hanem az Építész Kamara. Nagyon szuper. Tehát ezen előterjesztésünk kapcsán is szembesültünk azzal - én külön főépítész asszonnyal is egyeztettem róla -, hogy van egy rendkívül káros kormányzati intézkedés azon túl, hogy az építés hatóságot elvették az önkormányzatunktól, az pedig az, hogy gyakorlatilag csak bejelentési kötelezettség van, amit a Kormányhivatal elmulaszt ellenőrizni, hiszen közvetlen kötelessége nincs is. Gyakorlatilag mindenki azt épít, és úgy épít, ahogy akar. Ezért több olyan ügy került most a fókuszunkba, hogy tervezők, építészek a Szombathely megyei Jogú Város Önkormányzata Helyi Építési Szabályzatáról szóló rendeletét be nem tartva, gyakorlatilag túltervezik a házakat, védőzónákra terveznek rá, majd a Kormányhivatal mit tesz? Azt mondogatja ezeknek a szombathelyi érintetteknek, hogy kezdeményezzék a szombathelyi önkormányzatnál a rendezési terv, a HÉSZ stb. módosítását. Tehát én teljes mértékben egyet értek azzal a szakmai állásponttal, hogy ne módosítgassuk mi főszabályként a saját szabályainkat, amit az építészek nem tartanak be. Ezért - polgármester úr - én azt kezdeményezem - tudjuk név szerint, hogy kik ezek az építészek, akik a rendeletünket megsértve tervezték meg ezeket a házakat -, hogy forduljunk az Építész Kamarához, és tegyünk bejelentést, és az Építész Kamara pedig foglalkozzon ezzel a kérdéssel. Nem mélyültem el az Építész Kamara etikai és egyéb szabályzatába, de az, hogy egyes építészek két lábbal tiporják települési önkormányzatoknak a jogi normáit, azt gondolom, hogy ez nem elfogadható. És igenis az Építész Kamarának - én azt gondolom, hogy - ezzel van dolga, úgyhogy az a határozati javaslatom polgármester úr, hogy azokban az esetekben, amikor teljesen egyértelműen ilyen történik - legyen ez szombathelyi vagy bármilyen más építész, nem akarok szombathelyi építészt mondani, de egy szombathelyi építész is teljesen szabálytalanul két házat is rátervezett olyan helyre, ahová nem tervezhette volna rá - igenis az Építész Kamara foglalkozzon ezekkel a súlyos szabálysértésekkel. Én jogász vagyok, az Ügyvéd Kamarának a szabályait ismerem, több jogász is van, akiket ennél sokkal kisebb etikai vétség miatt is megrónak. Az, hogy egyébként önkormányzati rendeletet sértenek ezek az építészek, majd egyébként utána ránk adják az utat, én azt gondolom, hogy elfogadhatatlan. Úgyhogy én ebben azt kérem polgármester úr, hogy tegyük meg azt, hogy ne várjunk a Kormányhivatalra, hiszen a Kormányhivatal úgy néz ki, hogy ilyen építészsimogató magatartást folytat. Ne várjunk a Kormányhivatalra, úgyhogy mi tegyük meg ebben a szükséges bejelentést a Kamarának.

**Dr. Nemény András polgármester:** Köszönöm szépen elnök úrnak! Igen, egy rossz törvény, ami miatt alapból ez a helyzet kialakult. Hiszen, amíg itt helyben dőltek el a dolgok, amíg teljeskörűen vizsgálatot tartott az önkormányzat irodája, addig ez nem fordulhatott elő. A törvény áttette a Kormányhivatalhoz, de egyébként én őket sem tudom hibáztatni abban a mértékben, amiben elnök úr mondta, mert nekik meg nem telepítettek olyan feladatot, hogy ilyen módon át kelljen nézni. Nekik egészen egyszerűen csak azt kellett látni, hogy beérkezett-e maga az engedélykérelem a mellékletekkel együtt, de abban már nem volt dolguk, hogy ezt ellenőrizzék. Ez egy rossz törvény, ami tudomásom szerint módosult is októbertől, de ettől még nagyon sok problémát hagyott maga után, ami most itt van nálunk. És még nem is tudjuk a teljességét, ezek még folyamatosan fognak kiderülni, amiben valóban nagyon komoly felelőssége van szerintem is egyébként az építészeknek. Mert ha valakinek, akkor az építésznek pontosan tudnia kell, hogy a Szabályozási Terv ellentétes-e azzal, amit ő tervezett, vagy sem. És ezért persze neki kártérítési felelőssége is van, gondolom én. Ilyen felelősségvállalást alapból tesznek egyébként a megrendelőjük felé, meg hát van egy erkölcsi felelőssége is, akkor is még egyébként, ha felületes volt, és azért rosszul tervezett, és tévedésből tette. Ha meg tudatosan, akkor meg pláne. Ezt nem a mi dolgunk eldönteni, én egyetértek ezzel a dologgal, úgyhogy az Építész Kamarát szerintem is értesítsük ezekről az esetekről, legalább tanulság minimum, hogy ezt majd kell tudni kezelni. A másik része pedig hát nyilván az, hogy sok szerencsétlen ember, aki jóhiszeműen megbízott egy építészt, és most szembesül vele, hogy az általa megépített ingatlan, az bizony nem azonos a szombathelyi Szabályozási Tervvel. Azt pedig az építészek is pontosan tudják, hogy nem egyszerű módosítani, és egyébként meg nem is cél módosítani ahhoz, hogy valamihez hozzáigazítsuk. Nyilván persze vannak olyan helyzetek, amikor ettől el lehet térni, de főszabályként ez nem jó irány, úgyhogy az építészek felelősségével kapcsolatban egyetértek. Nem tudom, ez egy határozati javaslat?

**Mikrofon nélkül Dr. Czeglédy Csaba, a Szociális és Lakás Bizottság elnöke:** Ez egy határozati javaslat.

**Dr. Nemény András polgármester:** Akkor így vesszük. Jegyző úr, nem tudom…

**Mikrofon nélkül Dr. Károlyi Ákos jegyző:** Megvagyok.

**Dr. Nemény András polgármester:** Akkor ezt határozati javaslatként vesszük. Jó, megadom a szót Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Nagyon fontos leszögezni, hogy itt az előterjesztés egy döntéselőkészítő tervdokumentációra vonatkozik, vagyis itt arról döntünk, hogy ezek a kérelmek, amik beérkeztek, ezek kidolgozásra kerülnek, avagy sem. Tehát már az elején úgymond elmeszeljük, aztán egyébként a végső döntések jóval később fognak e tekintetben megszületni. Azért egy-két dologra felhívnám én is a figyelmet. Azért tartalmaz a településrendezési eszközök első számú módosítása olyan ügyeket, amik korábban már megjárták a Közgyűlést, gondolok itt a 14-es számú javaslatra, ami az ominózus Termálfürdő területének az átminősítésére vonatkozik, illetve a 43-as számú javaslatra, ami pedig tudjuk jól, hogy a belvárosban a Belső Uránia-udvarhoz kapcsolódó rendezési terv módosítását takarja. Ezek korábban egyébként mind az ellenzék felvetésére - ami egyébként egyezett az akkori városvezetéssel, akik önök voltak - levételre kerültek, most újra visszakerülnek az anyagba. Ezt csak így megjegyezném. Illetve látjuk azt, hogy mik azok a javaslatok, amiket pedig a döntéshozó arra javasol, hogy ne kerüljön kidolgozásra. Ezzel kapcsolatban annyit szeretnék hozzáfűzni a 29. pont kapcsán például, amit a kezdeményező kezdeményez, hogy egy meglévő, egyébként kiszáradt Gyöngyös-patak holtág, egy kiszáradt meder kapcsán, az attól számított 25 méteres szabályozási vonalat módosítsák le 6 méterre, úgy gondolom, hogy fenntartható és logikus az, hogy egyébként a meglévő meder, tehát, amiben a víz is folyik, a Gyöngyöstől számított 25 méter betartásra kerüljön, de egyébként a kiszáradt medertől a 25 métert betartani, úgy érzem, hogy felesleges. Főleg azért, mert egyébként megépült azóta a lukácsházi víztározó. Tehát nincs jelentősége, abban a mederben soha nem lesz többet víz. Úgyhogy javasolnám ezt a pontot, hogy kerüljön vissza a kidolgozandók közé, ez lenne a határozati javaslatom. A másik kettő megjegyzés volt. Itt mindenképpen határozati javaslattal élnék, hogy kerüljön vissza a kidolgozandók közé, amennyiben ez lehetséges. Köszönöm.

**Dr. Nemény András polgármester:** Köszönöm szépen! Megadom a szót Danka Lajos képviselő úrnak, elnök úrnak. Parancsoljon!

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm. Tisztelt Polgármester Úr! Tisztelt Képviselőtársaim! Úgy látszik, hogy ez egy olyan Közgyűlés, ahol a szűzbeszédeket tartják sorozatban, nekem is ez az első beszédem itt a Közgyűlés előtt. Először is nem akartam ennél a napirendi pontnál jelentkezni. Megköszönöm, hogy megemlékeztünk Pál Róbert barátomról, ő volt az a városi képviselő, aki parlamenti képviselőként kapcsolatomat egyengette az akkori polgármesterrel, Wagner Andrással, rengeteget köszönhetek neki. Sajnálatos, hogy most már Várpalotán nyugszik, szeretett volna visszakerülni a városba, nem sikerült. Mindenesetre köszönöm a méltató szavakat, és valóban Róbert barátom megérdemelte, hogy megemlékezzünk róla. A másik dolog, amit szeretnék mondani, az az, hogy a rendezési tervmódosításokba sajnálatos módon én még nem tudtam belefolyni, illetve átnézni részletesen ezeket a javaslatokat, ezért én a magam részéről tartózkodni fogok itt a szavazásnál. Annál is inkább, mert van egy-két javaslat, ami úgy feltűnt nekem, kapcsolódva elnök úrnak az észrevételeihez. Például Újperinten a 9. pontban az övezeti besorolás. A választási kampány során az ott lakókkal beszélgetve felmerült, hogy ők úgy szeretnének élni, ahogyan kialakult a szerkezete a lakóterületnek. Tehát mindenképpen indokolt az, hogy megvizsgáljuk, hogy a falusias jellegű lakóterületen belül egy ilyen központnak a kialakítása indokolt-e? Irritálja a lakókat. Ez teljesen egyértelműen érzékelhető, hogy irritálja a lakókat az, ami kialakul, és hogyha ezt tovább alakítjuk így, akkor ez nem fogja elnyerni a lakóknak a tetszését, a befektetőét valószínűleg igen. Tehát szerintem mindig figyelembe kell venni az ott lakóknak a véleményét egy-egy ilyen átsorolásnál, úgyhogy én elnézést kérek főépítész asszonytól is, meg akik részt vettek ennek az előkészítésében, én tartózkodni fogok a szavazásnál.

**Dr. Nemény András polgármester:** Köszönöm, főépítész asszonyt megkérem, hogy válaszoljon, ne maradjon ez a dolog a levegőben, mert számunkra nagyon fontosak az ott élők, és valószínű a válasz is ebbe az irányba megy.

**Sütő Gabriella városi főépítész:** Tisztelt Polgármester Úr! Tisztelt Közgyűlés! Ahogyan Illés Károly képviselő úr is említette az előzetes településfejlesztési döntés felsorolja azokat a kérelmeket, amiket már eleve nem javaslunk kidolgozásra, és a határozati javaslatban szerepel ez a 9-es pont, pontosan az ott élők védelmében, pontosan azért, mert nagyon sokan vettek úgy falusias lakóterületen házat, hogy falusias népi építészeti értékeket akarnak megtartani, ezt akarják bővíteni, ehhez hasonlatos új és korszerű épületeket akarnak építeni. Ott történt egy olyan lakóparkos átcsúszás az árok túloldaláról, a Nárai úttól délre eső területről, ami egy kertvárosi beépítés, és ez nagyon nagy port kavart az ott lakók között. Ezért ezt a településközponti fejlesztést, ami a templomtól északra lenne, de infrastrukturálisan sincsenek meg a feltételei, meg ezt az egész kontextust, ami ott kialakult, pontosan ezért, erre hivatkozva, a határozati javaslatban nem javasoltuk kidolgozásra. Tehát pontosan egyetértve önnel, mi sem támogatjuk ennek a kidolgozását, amennyiben a Közgyűlés ezt elfogadja, erre tettünk javaslatot. Köszönöm szépen!

**Dr. Nemény András polgármester:** Tehát tulajdonképpen, mondom elnök úrnak, ha megszavazza a javaslatot, akkor tesz úgy, amit mondott. Mert valójában a javaslatban az van, hogy ne támogassuk, ne kerüljön kidolgozásra. Összességében most arról döntünk, hogy mi az, amit kidolgozunk, ami még egyébként visszakerül még a Közgyűlés elé. Tehát bármilyen döntést is hozunk most, azok, amelyeket tovább engedünk, még egyszer idekerülnek a Közgyűlés elé. De ez már nem fog visszakerülni, pont az ott élőknek az érdekében. Tehát, ha csak ezen múlna a döntése, akkor megszavazhatná bátran, de értem, hogy azt mondta, hogy nem tudta az egészet átnézni. Szíve joga, hogyan dönt, de az újperintieket meg tudjuk nyugtatni, hogy ez a dolog pont úgy alakult, ahogy ők szerették volna, mindenféle vállalkozói igénnyel szemben. Megadom a szót Horváth Gábor képviselőnek.

**Horváth Gábor városi képviselő:** Köszönöm a szót! Tisztelt Polgármester Úr! Tisztelt Képviselőtársaim! Itt már volt szó korábban is néhány pontról. Azt hiszem főépítész asszony meg jómagam is elszenvedője voltunk annak az ügyfélnek, aki mindjárt az 1. pontban szerepel, és számtalan e-mail megkeresést kaptunk, számtalan telefont. Nem értette meg akkor, hogy abban a szakaszban az ő kérelme nem kerülhet be. Most a kérelme bekerült, és látom azt, hogy nem kerül kidolgozásra, elutasításra kerül. Én itt egy javaslatot tennék, hogy mégis kerüljön kidolgozásra. Megmondom miért. 2021. augusztusában, amikor az ingatlancsomag értékesítésre került, mindenkitől kértek tervet minden beruházással kapcsolatban, és felmentem akkor többször is megnézni ezt a tervdokumentációt. És itt a herényi beépítésnél Litkei Tamás volt az, aki egyébként felhívta a figyelmet arra, hogy a jelenlegi állapotban nem tudunk azzal számolni, hogy a magántulajdonban lévő 120/24 hrsz-ú telek figyelembe vehető a tervezésnél. Mivel a 120/52 hrsz-ú telek a meglévő Németh László utcához közvetlen kapcsolódik, a beruházóval egyeztetve úgy döntöttünk, hogy a HÉSZ-ben erre az övezetre meghatározott, egy telek esetén tervezhető maximális lakásszámot vesszük figyelembe. Tehát 3 épületben 5 lakás. Tehát ezzel számol a beruházó, és az ő telkén megy be az út. Ennek ellenére a Közgyűlés megszavazta azt a módosítást, hogy lejegyzi az utat a tulajdonosoknak a kárára, és én azt gondolom, hogy ez nagyon szerencsétlen dolog. A tulajdonos azért kolompol nálunk annyiszor, hogy ő ezt semmi esetre sem akarja, és nem fogja átengedni az utat a vállalkozónak. Tehát itt egy „róka fogta csuka” helyzet alakul ki. A másik beépítés, amit a tervben láthatunk, hogy 8 épületben 16 lakás. És azt is elmondja a tervező, hogy gyakorlatilag a településképbe jobban beleillik a kevesebb beépítés. Tehát fel lehet menni, meg lehet nézni, osztályvezető asszonynál ott van ez a dokumentum, én többször megnéztem. Ez az egyik, tehát kerüljön kidolgozásra, mert nem fogják ők annyiba hagyni, tovább fognak menni, és természetesen én is jelezni fogom ezt az állami főépítésznek, becsatolom ezeket a dokumentumokat, hogy lám Litkei Tamás akkor, meg a beruházó együtt úgy gondolkodtak, hogy 3 épületben 5 lakást szeretnének megvalósítani, hiszen ez a járható út. És ez most is kiderül, tehát ezt az útlejegyzést azt gondolom, hogy támogatottak közé kell bevenni. Ez az egyik javaslatom. Illés Károly képviselőtársam már beszélt a 14-es pontról. Nekem ott egyetlen elkeserítő észrevételem van, az utolsó mondat. Amennyiben nem úgy történik meg, ahogy ő elképzeli, akkor azzal riogat, hogy munkásszállást fog ott létesíteni, és ezt nagyon szerencsétlennek tartom. Ha a Kormányhivatalban az állami főépítész ezt elolvassa, akkor ezt egy ilyen pressziónak gondolhatja. Ez a mondat nem volt szerencsés ettől a vállalkozótól. A következő a 41-es a Minerva lakóparkot érinti, az Interix Kft-nek, Panda Istvánnak a kérése, hogy 7 és fél méteres magasságba kerüljön az ott létesíthető épület. Én sokakat megkérdeztem ott a Minerva-lakóparkban annak idején, hiszen nekem az István megmutatta a terveket, hogy ez hogyan nézne ki, és hát nagyon ellenkeznek ez ellen. Tehát én itt azt javaslom, hogy a 4 és fél méteres magasság maradjon meg, hiszen az ott élők hosszú távú érdekeit ez nem szolgálja. Egy zöldterületről beszélünk. Annak idején polgármester úr is járt kinn még a 2019-es választás előtti napon, és azt mondta, hogy mindent megtesznek, hogy itt egy zöldpark kerüljön kialakításra. És most egy vendéglátó egységet terveznek oda, meg mit tudom én, hogy még mik kerülnének ott megvalósításra. Abszolút nem jó üzenete van annak, hogy ellene megyünk a Minerva-lakóparkban élőknek az igényével, hogy ott egy zöld játszótér, egy park létesüljön, és ne egy 7 és fél méteres épületet engedjünk meg oda megépülni. Jött azzal, hogy 10 %-os beépíthetőség, sport célú felhasználás, volt egy régebbi ilyen vágyálma. Most az OTÉK lehetőséget biztosít arra, hogy 3 %-os beépíthetőség legyen, és így az OTÉK megadja a lehetőséget a 7 és fél méterre. Itt maradjon meg a 4 és fél méter, én ezt szeretném, és erre szeretném felhívni az új képviselőnek, László Győzőnek is a figyelmét, hogy ebben fogjunk össze mindenképp, itt a lakossági érdeket szem előtt kell tartani. Köszönöm szépen!

**Dr. Nemény András polgármester:** Köszönöm szépen! Főépítész asszonynak adom meg a válasz lehetőségét.

**Sütő Gabriella városi főépítész:** Tisztelt Polgármester Úr! Tisztelt Közgyűlés! A munkafüzetet, ha megnézzük, az 1-es kérelem kidolgozásánál, akkor ott van az a térképi részlet, ami segíteni fogja a válaszom értelmezését Horváth Gábor képviselő úr első felvetett kérdésére. A Bertalanffy utca lakóházai mögött kiskertek sorakoznak, és 15 db ilyen kiskert van, ami mellett egy önkormányzati gyalogút halad el. Az önkormányzati gyalogútnak a túloldalán van egy magántelek és volt egy önkormányzati tömb. Akkor, amikor ennek a területnek a beépítése szóba került, vagy ez a lehetőség felmerült, akkor nyilvánvalóvá vált, hogy ez az önkormányzati gyalogút nem elég széles, hogy a kiskertekből építési telkeket alakítsunk ki, tehát ezt a gyalogutat szélesíteni kellett. A gyalogút szélesítése történhetett jobbra vagy balra, nagyon egyszerűen fogalmazva. Hogyha jobbra történik a szélesítés, akkor 15 lakótelekből kellene előkerteket leosztogatni annak érdekében, hogy meglegyen egy 12 méteres út szélessége. Hogyha a gyalogúttól balra szélesítünk, akkor pedig 2 ingatlant érint ez a szélesítés. Tehát azt gondolom, hogy egyszerűen geometriai, mértani, szerkesztési, ha úgy tetszik településtervezési szempontból ez volt a logikus megoldás, hogy ezt az utat balra, vagy ha úgy tetszik, a nyugati irányba szélesítsük fel a 2 telket érintően, és ne 15 telekből kelljen előkertet leosztani, hogy ez a szabályozási szélesség kialakítható legyen. Aztán valóban ez az önkormányzati terület bekerült az ingatlancsomagba, és Litkei Tamás akkor írta, hogy a rendezési terven már rajta van egy magánút, hogy a magántulajdonon van kijelölve. Hogyha azt az utat sikerül megvásárolni és kiépíteni, akkor megváltozik ennek a nagy területnek a beépítése, ha nem sikerült megvásárolni, akkor ez a bizonyos redukált lakásszám kerülhet rá. Én feltétlenül szeretném elmondani, hogy ezek a területek, amik itt voltak, ezek mezőgazdasági kiskertek voltak. A kérelmet benyújtó ügyfél területe is kiskert, ami a gyalogút szélesítését szolgálja, tehát neki soha nem volt építési telke. Hogyha most ő ezt a területet nem hajlandó értékesíteni, akkor senki nem fogja arra kötelezni, hogy most adja el a gyalogút szélesítésére a területét. Tehát akkor viszont ezek a kiskerti ingatlanok, ahogy a kérelmező ingatlanai is, továbbra is kiskertként művelhetők. De azt a bizonyos fejlesztést, amit az építési telek fogalma megkövetel, azt nem tudják teljesíteni és a területhasználat marad a kiskertek vonatkozásában változatlanul. A rendezési terv megteremt egy fejlesztési lehetőséget, amivel vagy élnek, és akkor egy szintet sikerül lépni, vagy hogyha nem sikerül ezeket a fejlesztéseket véghez vinni, akkor marad a korábbi állapot, tehát nem éri a kérelmezőt sem. A Minerván lévő zöldterülettel kapcsolatosan azt szeretném elmondani, hogy ott egy zöldterület közkerti ingatlan szerepel a rendezési terven, és valóban a mostani, utoljára elfogadott, új Helyi Építési Szabályzatunk egy kormányrendeleti aktualizálást is tartalmaz, tehát új Kormányrendelet lépett ezzel a HÉSZ-szel hatályba. A korábbi 2 %-os beépíthetőség – tehát, hogy a zöld területeken 2 %-ig lehet elhelyezni építményt, mondjuk egy kávézót, ami a terület rendeltetésszerű használatát kiegészíti - most az új OTÉK hatályba lépésével 3 %-ra emelkedett fel. Az OTÉK 7 és fél méteres építmény magasságot jelölt korábban erre a területre a 2 %-os beépítettség esetén is, most 3 %-os beépítettség van és 7 és feles épületmagasság szerepel az OTÉK-ban, mint csúcs megengedhető épületmagasság. Ugyanakkor a Helyi Építési Szabályzatnak készült egy 6. számú melléklete, ami övezetekre bontva tartja az építési magasságokat, és a Helyi Építési Szabályzat ezt a korábbi OTÉK-os magasságot korlátozta le 4 és fél méter magasságra. Ez a tervezési szakaszban nem volt ismert a beruházó számára, hanem az elfogadáskor szembesült vele, hogy még a beépítési százalék 1 %-ot nőtt, de hogy az épület magasságot az OTÉK-oshoz képest a HÉSZ csökkentette. Amúgy valóban azt gondolom, hogy támogatható, hogy ez a terület ne épüljön túl akár a magassági méretek változatlanul hagyásával is. És még bocsánat, az előző ponthoz, most jutott eszembe, hogy azt szerettem volna mondani, hogy ugye ez a döntés, hogy továbbdolgozásra ajánljuk, ez nagyon sok esetben azért jelent egy plusz tartalmat, mert a továbbdolgozás során meg lehet keresni szakhatóságokat, lehet a kidolgozás mikéntjét taglalva több variációt lehet kidolgozni. Viszont ennél az útszélesítésnél településtervezésileg nem tudom, mit jelentene az, hogyha most azt mondom, hogy kidolgozásra ajánlom, hiszen nem tudok más megoldást mondani, minthogy vagy marad ezen az oldalon, és csak 2 telket érint a szélesítés, vagy átteszem a másik oldalra, és 15 telekből kell levágni. Tehát nem tudok olyan településtervezési ötletet, amire azt mondanám, hogy továbbutalom, mert még ott van a lehetősége, hogy egy jobb megoldást ki tudok dolgozni, hogyha ezen gondolkodunk. Én azt gondolom, hogy ez az optimális megoldás, és ezért nem vezethet eredményre, ha ezzel a továbbiakban még foglalkozunk. Köszönöm szépen!

**Dr. Nemény András polgármester:** Köszönöm szépen főépítész asszonynak! Én minden esetben, amikor magam felvértezem azzal a tudással, ami mondjuk egy ilyen döntéshez szükséges, akkor a szakmára hallgatok, úgyhogy én abszolút főépítész asszony véleményét osztom. Egyébként meg minden korábbi döntésünk is átfut az állami főépítészen, nem átfut, hanem igazából csak az ő jóváhagyásával lehet csak elfogadni. Tehát az előzmények esetében az állami főépítész mindezeket már jóváhagyta. Amire pedig célzást tett Horváth Gábor képviselő úr, szerintem az állami főépítész asszonyt, hogyha ismeri, akkor tudja, hogy nála a presszió, az a szakma passzív szókincsében sincs benne, tehát nem lehet őt semmilyen módon presszionálni, és nem is akarjuk presszionálni, innen a Közgyűlésről semmiképpen sem természetesen. Ügyrendben kért Horváth Gábor szót.

**Horváth Gábor városi képviselő (ügyrendi hozzászólás):** Köszönöm szépen a főépítész asszonynak! Szeretnék reagálni.

**Mikrofon nélkül Dr. Horváth Attila alpolgármester**: Ügyrend! Nem tudod megtanulni!

**Horváth Gábor városi képviselő (ügyrendi hozzászólás):** Egy percben szeretnék reagálni. Czeglédy Csabának sokszor megadja az ügyrendit.

**Dr. Nemény András polgármester:** Képviselő úr, én vezetem az ülést, meg fogom adni a szót, ha rendes hozzászólást kér, de ez nem ügyrendi, nem személyes megszólíttatás. Felvetett egy kérdést, válaszolt a főépítész asszony, ha van még mondanivalója, akkor rendes hozzászólásként tegye fel. Akkor most megadom a szót így.

**Horváth Gábor városi képviselő:** Köszönöm szépen polgármester úr! Tehát azt tetszett mondani főépítész asszony, hogy merre lehet azt az utat kiszabályozni. És itt van Litkei Tamás, ebben a tervdokumentációban, amit ugye 2021-ben letett az asztalra, miszerint a 120/24 hrsz-ú területből a patak irányába - tehát, amit a vállalkozó megvett területet -, abból van kiszabályozva az út, és így 3 épületben 5 lakás létesíthető, és ezt olvastam fel az előbb. Ez a megoldás ebben az esetben, hiszen a 120/24-es tulajdonosok nem járulnak hozzá az út leszabályozásához, ezért kérik azt, hogy ez ki legyen vezetve innen. Köszönöm szépen!

**Dr. Nemény András polgármester:** Köszönöm. Főépítész asszony akar reagálni?

**Sütő Gabriella városi főépítész:** Igen, nagyon röviden. Ez a Litkei Tamás által készített tervdokumentáció, ez csak annak az adott teleknek a belső megközelítését szolgálja, de ott van a kérelmezőnek a 120/24-es útja, és akkor pont a kiskerttulajdonosoknak nem lesz útcsatlakozása ebben az esetben. Tehát ez csak a magánberuházás, és pontosan az a 15 kerttulajdonos akkor nem fog útkapcsolattal rendelkezni a Németh László utca felé. Tehát ez csak annak az egy teleknek a feltárása.

**Mikrofon nélkül Horváth Gábor városi képviselő:** Az önkormányzatnak rendelkezésére áll az az út.

**Sütő Gabriella városi főépítész:** De a gyalogútra nem lehet építési jogot alapítani. Tehát előírja az OTÉK, hogy milyen útról kell megközelíthető lenni, és az nem elégíti ki. Tehát ebben az esetben a kiskertekből nem lesznek építési telkek, csak az önkormányzat által értékesített telekből.

**Dr. Nemény András polgármester:** Köszönöm. László Győző alpolgármester úr.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Horváth Gábor képviselőtársamra szeretnék reagálni mindenekelőtt, a telekügyben. Én is nagyon sok emberrel beszéltem, és egyetértünk abban, hogy az a telek jelen formájában, az úgy nem jó. De igazából az elbeszélgetéseimből más megoldási javaslat jött ki, illetve az jött ki, hogy igazság szerint azt nehezményezik az ott élők, hogy ott nem történt ezzel a területtel semmi. És hogyha azt mondjuk, hogy oda egy zöldparkot szeretnénk, nyilván erre lehet kísérletet tenni, ez egy magántulajdonban lévő ingatlan. Én azt gondolom, hogy az ott élőknek a hosszú távú érdeke, hogy ennek a területnek a sorsa rendeződjön, hiszen panaszkodnak adott esetben a rágcsálókra, adott esetben panaszkodnak gazra, pollenre, tehát minden olyanra, ami egy ilyen elhanyagolt területnek, használatban nem lévő területnek a sajátja. És azt gondolom, hogy van egy igény egyébként kávézóra is, hiszen ön is tudja, hogy a Sunset, mint olyan bezárt, illetve más formában működik tovább, de ilyen formában nem szolgálja ki a Minerván élőket. Igazság szerint, hál’ Istennek ez egy nagyon dinamikusan fejlődő városrész, ahol nagyon sok fiatal család van, folyamatosan adnak át új ingatlanokat, úgyhogy ez is egy jogos igény. Ahogyan jogos igény a játszótér és egyébként a közpark is, ebben a vonatkozásban nekem már van egy elképzelésem, de szíves engedelmével az erre vonatkozó elképzelésemet most még nem osztanám meg önnel, nehogy úgy járjak, mint a korábbi elképzeléseimmel, hogy majd azt mondja, hogy évekkel korábban ön javasolta. Úgyhogy én egyelőre azt szeretném, és ebben szívesen összefogok önnel, hogy rendeződjön ennek a területnek a sorsa, és többfajta funkcióra van szükség ott a Minerván. Gyorsabban fejlődött ez a terület, mint ahogy egyébként ezt városépítészetileg és szolgáltatás-technikailag le tudtuk követni. De a Városligeti Bölcsőde is szolgálja a Minerván élőket, nagyon sokan hordják oda a gyermekeiket, de egyébként, ha valaki át akar menni egy kávézóba, akkor a Corvinba tud a Stromfelden. Ez se jó, illetve a játszótér is, mind a kettőre megoldást kell találni. Az erre vonatkozó konstruktív javaslatait pedig bármikor szívesen fogadom, mert ahogy eddig is mondtam, ezután is a Minerván élőkért nagyon szívesen együttműködöm önnel. Köszönöm szépen!

**Dr. Nemény András polgármester:** Köszönöm szépen alpolgármester úr! Hát igen, ha ma valaki vendéglátó egységet akar nyitni, azt inkább meg kell süvegelni, mert inkább bezárnak ezek. És ez valójában - főleg egy városrész esetében - közösségi tér is, tehát az is egy méltányolható szempont, hogy legyen egy ilyen egy városrészben, mert az életminőségnek ez éppúgy része. Én is majd nyilván egyeztetni fogok alpolgármester úrral, hogy egyébként meg a más funkciókat, amiket szeretnénk ellátni ott a környéken, azt hogyan lehet megvalósítani. Megadom a szót Dr. Czeglédy Csaba elnök úrnak.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Abban nincs vita Illés Károly képviselőtársam és közöttem, hogy azok a háztulajdonosok, akik jóhiszeműen jártak el - nyilván nem építészek, nem terveznek házat, megbíztak valakiben, aki egyébként utána meg nem tartotta be a rendeletünket -, ők ne járjanak pórul. Tehát ebben nincsen közöttünk vita. Főépítész asszony is elmondta, hogy nagy a felelősségünk, hiszen generációkra tehetünk tönkre családokat, hogyha egyébként a 100 milliós nagyságrendből megépített házakba nem tudnak ezek az emberek beköltözni. És hozzáteszem, hogy kellő naivság is kell egyébként itt a képviselőtestület részéről, mert az, hogy az összes építtető mind ne tudta volna, hogy egyébként milyen szabálytalanságokat követ el az építész, ehhez azért kell egy naiv hozzáállás a részünkről, vagy jóhiszemű, az még pontosabb. Tehát nagyon jóhiszeműnek kell lennünk, ha azt gondoljuk, hogy egyébként semelyik építtető háztulajdonos ne lett volna tisztában a szabálytalansággal. Legyünk nagyon jóhiszeműek, és higgyük el, hogy nem tudták, de ettől még az építészek felelőssége az ügyben felmerül, és én ezért tettem meg ezt a javaslatot. Azt hozzáteszem, hogy én értem azt, hogy egy kiszáradt patakmederbe miért nem lehet építkezni, de a kiszáradt patak mellett 25 méterre, persze, lehet oda építkezni, miután megváltoztattuk a rendeletünket. Tehát itt a kordé egy kicsit elkerülte a szamarat, és ezen építésznek a felelősségét is javaslom - szombathelyiség ide vagy oda -, hogy vizsgálja meg az Építész Kamara. Az anyag 14. melléklete a Termálfürdőnek egy megvásárolt szakasza, ez most már hivatalosan is az én választókörzetemhez tartozik, talán Szuhai Viktor nem fog velem veszekedni. Talán Szuhai Viktornak is egyszerűbb, hogyha úgy tekintjük, hogy az az én választókörzetemhez tartozik, hiszen a Kenderesi utca már az én választókörzetem, ez az egyik felén van. Nem voltam boldog ennek a területnek az értékesítése miatt. Abban kérek is egy tájékoztatást, hogy a VASIVÍZ-nek lett-e versenyszabályzata? Hoztunk erről döntést, csak erről jutott eszembe, hogy versenyszabályzat van-e már a VASIVÍZ-nél.

**Mikrofon nélkül Dr. Nemény András polgármester:** Behoztuk Közgyűlésre, és jóváhagytuk.

**Dr. Czeglédy Csaba a Szociális és Lakás Bizottság elnöke:** Igen, csak hogy akkor hatályos, működik? Szuper. Egyébként Danka Lajoshoz hasonlóan, én a biztonság kedvéért tartózkodni fogok ennél a napirendi pontnál. De hogy azért nem szavazok nemmel, és azért nem kérem ennek a külön kivételét, hiszen tegnap főépítész asszonnyal megnéztük, mert ez a módosítás szociális jellegű építést is lehetővé tesz. A terület nem kevés, és azt már a városvezetés felé közvetítettem, hogy a Családok Átmeneti Otthonának…

**Dr. Nemény András polgármester:** Bocsánat, de mivel Horváth Gáborral szigorú voltam, időben…

**Dr. Czeglédy Csaba a Szociális és Lakás Bizottság elnöke:** Befejezem a mondatomat. Igen, csak közbe is vágtak, én meg türelmesen megvártam a közbevágásokat. Tehát én a városvezetés felé is tolmácsoltam, hogy a Családok Átmeneti Otthonának meg kellene találnunk az új helyét, és az is egy konstruktív megoldás, hogyha egyébként ezen a területen hozzuk létre. Ez nyilvánvaló költségvetési kérdés is, legjobb lenne, hogyha állami támogatást kaphatnánk rá, de annak a megvizsgálását is kértem, hogy egy vállalkozóval történő együttműködés keretében hogyan lehetne a Családok Átmeneti Otthonának egy új helyét megtalálni, mert a Paragvári 86. földszintje erre nem alkalmas. Úgyhogy én ennek a megvizsgálását kértem a városvezetéstől, költségvetési helyzet függvénye lesz az elkövetkezendő években. Köszönöm.

**Dr. Nemény András polgármester:** Megadom a szót Gálffy Áron képviselő úrnak.

**Gálffy Áron városi képviselő:** Köszönöm a szót. Tisztelt Polgármester Úr! Tisztelt Közgyűlés! Én csak Danka Lajos képviselőtársamnak szeretnék reagálni. Köszönöm, hogy megemlítette ezt az újperinti módosítási javaslatot, korábban már engem is megkeresett egyébként az Újperinti Egyházközség elnöke ezzel kapcsolatban, úgyhogy az ott helyben élők már érezték, hogy valami turpisság készül, és az építési vállalkozó igyekszik a maximumot kihozni a beruházásából. Szeretném önt megnyugtatni, hogyha elolvassa az előterjesztési javaslatot, abban is szerepel, hogy a 9. pontot nem javasoljuk. Csak szeretném leszögezni, hogy amíg én vagyok Újperint önkormányzati képviselője, biztos, hogy nem fogok ilyesmiket támogatni. Köszönöm szépen!

**Dr. Nemény András polgármester:** Köszönöm szépen, jelentkezőt nem látok, a vitát lezárom. Igen, én is azt gondolom, hogy nem baj, ha valamit többször is elmondunk, merthogy sokszor ilyen fél- meg dezinformációk jönnek képbe. Nem kell még egyszer elmondani, de a körzet képviselőjétől ez hiteles. És amíg ezt elmondtam, addig vissza is érkezett alpolgármester úr, úgyhogy szavazhatunk. Először is a módosítókról. A határozati javaslathoz jött 3 módosító, és van egy önálló, ami a Czeglédy Csaba féle módosító. Akkor, ahogyan szoktuk, visszafele menve teszem fel szavazásra, a legutolsó javaslatot teszem fel először, ez Horváth Gábornak a javaslata, ami a Minerva-lakótelepet érinti, hogy kerüljön ki a támogatott kérelmek sorából, és a kérelem ne kerüljön kidolgozásra, maradjon meg 4 és fél méteres épületmagasság. A szakmai javaslat meg ezzel ellentétes, ha jól értem, úgyhogy erről szavazunk most.

Megállapítom, hogy a testület 4 igen, 1 nem, 13 tartózkodással nem fogadta el ezt a módosító javaslatot.

**Dr. Nemény András polgármester:** Horváth Gábor második módosító javaslata, ez pedig az 1. sorszám alatti, a herényi Németh László utcát érintő kérelem, hogy kerüljön ki a nem támogatott kérelmek sorából, és a kérelem kerüljön kidolgozásra. Ezt a szakma szintén nem javasolja, csak ilyenkor érdemes hozzátenni. Erről szavazunk most.

Megállapítom, hogy a testület 4 igen, 2 nem, 12 tartózkodással nem fogadta el ezt a módosító javaslatot.

**Dr. Nemény András polgármester:** Most Illés Károly módosító javaslata következik, a Kámoni Arborétum északi részét érintő 29. számú kérelem, hogy kerüljön ki a nem támogatott kérelmek sorából, és a kérelem kerüljön kidolgozásra. Továbbra is azt gondolom, hogy a kidolgozással csak jót teszünk, és úgyis visszakerül a testület elé. Erről szavazunk most.

Megállapítom, hogy a testület 15 igen, 0 nem, 3 tartózkodással elfogadta ezt a javaslatot.

**Dr. Nemény András polgármester:** Most pedig Czeglédy Csaba önálló módosítója következik, ami pedig az volt, hogy azokban az ügyekben, ahol a rendezési terv előírásának megszegésével történt tervezés és annak alapján építés, az önkormányzat tegyen bejelentést az Építész Kamarához. Szavazunk róla.

Megállapítom, hogy a testület 14 igen, 0 nem, 4 tartózkodással elfogadta ezt a javaslatot.

Most pedig az elfogadott módosítókkal együtt teszem fel a javaslatokat szavazásra, most szavazunk.

Megállapítom, hogy a testület 15 igen, 0 nem, 3 tartózkodással elfogadta a javaslatokat, és a következő határozatokat hozta:

**279/2024. (X. 22.) Kgy. számú határozat**

A Közgyűlés megtárgyalta a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztést és az alábbi döntéseket hozta:

1. Szombathely Megyei Jogú Város Közgyűlése elhatározza, hogy felülvizsgálja az 1. számú melléklet előterjesztés szerint kidolgozásra javasolt elemeit, egyúttal az előterjesztésben foglalt indokok alapján nem támogatja az 1. számú melléklet alábbi sorszámú kérelmeit:

**1., 2., 3., 4., 9., 27., 39.**

1. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

 **Felelős:** Dr. Nemény András polgármester

Dr. Horváth Attila alpolgármester

 (A végrehajtás előkészítéséért: Sütő Gabriella városi főépítész)

 **Határidő:** 1. pont vonatkozásában: azonnal

 2. pont vonatkozásában: 2025. januári Közgyűlés

**280/2024. (X. 22.) Kgy. számú határozat**

Szombathely Megyei Jogú Város Közgyűlés felkéri a polgármestert, tegyen bejelentést a Vas Vármegyei Építész Kamarához azon ügyekben, ahol Szombathely Megyei Jogú Város Helyi Építési Szabályzatáról szóló önkormányzati rendelet előírásainak megszegésével történt tervezés és annak alapján építés, annak érdekében, hogy a jövőben a tervezők a jogszabályoknak megfelelő terveket készítsenek, és ne hárítsák át a szabálytalan tervekből fakadó problémákat, felelősséget a városra.

**Felelős:** Dr. Nemény András polgármester

Dr. Horváth Attila alpolgármester

 (A végrehajtás előkészítéséért: Sütő Gabriella városi főépítész)

**Határidő:** azonnal

***10./ Javaslat gazdasági társaságokat és költségvetési szerveket érintő személyi ügyek megtárgyalására***

 ***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. László Győző alpolgármester*

 *Horváth Soma alpolgármester*

**Dr. Nemény András polgármester:** Jön a 10. napirendi pontunk, ahol van egy módosító javaslat, ami kiosztásra is került. Ha jól gondolom, ez a XII. határozati javaslathoz érkezik, a SZOVA Szállodaüzemeltető Kft. tekintetében a felügyelőbizottsági tagok díjazásban nem részesülnek. Ez volt korábban, csak most nem így került kiküldésre tévedésből, de ezt most visszamódosítanánk, hiszen pont az a lényege, hogy akik a SZOVÁ-ban a FEB-ben vannak, meg az igazgatóságban is, egyébként többletfeladatot vállalnak, egyébként más cégekben is benne SZOVÁ-hoz kapcsolódó cégekben, de ezért többlet juttatás nem jár. Illés Károly ügyrendi.

**Illés Károly a Költségvetési Ellenőrző Szakmai Bizottság elnöke (ügyrendi hozzászólás):** Nemcsak ezt a részét kaptuk meg most írásban, de nem ezért kértem szót, hanem azért kértem ügyrendit, hanem amennyiben van lehetőség az együtt történő szavazásra, én négy pontról - és indokolnám is, hogy miért ezt a négy pontot - szeretném, hogy külön szavazzuk. Van négy társaság, ahol mi nem kapunk lehetőséget arra, hogy felügyelőbizottsági tagot delegáljunk, mi arról szeretnénk külön szavazni, a többit pedig elfogadjuk. Köszönöm.

**Dr. Nemény András polgármester:** További jelentkezőt nem látok, a vitát lezárom. És jegyző úr már megkapta ezt. Szavazunk a képviselőcsoport-vezető úr - nem tudom, hogy mondhatok-e ilyet - módosító javaslatáról.

**Mikrofon nélkül Dr. Károlyi Ákos jegyző:** Először a SZOVA Szállodaüzemeltető.

**Dr. Nemény András polgármester:** Ja, igen, amit az előbb ismertettem, csak fordítva szoktuk feltenni, aztán azt hittem, hogy most az jön.

**Mikrofon nélkül Dr. Károlyi Ákos jegyző:** Arról nem kell.

**Dr. Nemény András polgármester:** A szavazás menete tehát az, hogy most erről a módosítóról, amit én tettem a tiszteletdíj tekintetében, hogy nem lesz, arról szavazunk most.

Megállapítom, hogy a testület 18 egyhangú igen szavazattal elfogadta a javaslatot.

**Dr. Nemény András polgármester:** Akkor, amit mondott Illés Károly képviselő úr, a II., V., VII., XIII. határozati javaslatról szavazunk külön most.

Megállapítom, hogy a testület 13 igen, 0 nem, 5 tartózkodással elfogadta a határozati javaslatok közül ezeket, amiket felsoroltam.

Most a fennmaradó határozati javaslatokat most egyben teszem fel az elfogadott módosító javaslattal együtt, amit én tettem. Talán mindenki számára érthető volt, szavazunk.

Megállapítom, hogy a testület 18 egyhangú igen szavazattal elfogadta ezeket a határozati javaslatokat.

A testület a következő határozatokat hozta:

**281/2024. (X. 22.) Kgy. sz. határozat**

1./ A Közgyűlés Dr. Kovács Előd a **SZOVA Szombathelyi Vagyonhasznosító és Városgazdálkodási Nonprofit Zrt.** igazgatósági tagságáról 2024. szeptember 30. napjával történő lemondását tudomásul veszi. A Közgyűlés felhatalmazza a polgármestert, hogy az Alapszabály módosítását a lemondásra tekintettel aláírja.

2./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **SZOVA Szombathelyi Vagyonhasznosító és Városgazdálkodási Nonprofit Zrt.** igazgatósági tagjait 2024. október 31. napjával visszahívja.

3./ A Közgyűlés úgy határozott, hogy a SZOVA Szombathelyi Vagyonhasznosító és Városgazdálkodási Nonprofit Zrt. igazgatósági tagjainak 2024. november 1. napjától 2029. október 31. napjáig az alábbi személyeket választja meg:

1. dr. Károlyi Ákos
2. Nagy Donát
3. Kopcsándi József
4. Marton Zsolt
5. dr. Takátsné dr. Tenki Mária

A Közgyűlés az Igazgatóság elnökének díjazását havi bruttó 180.000,- Ft-ban, a tagok díjazását havi bruttó 150.000,- Ft-ban állapítja meg.

4./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a SZOVA Szombathelyi Vagyonhasznosító és Városgazdálkodási Nonprofit Zrt. önkormányzat által delegált felügyelőbizottsági tagjait 2024. október 31. napjával visszahívja.

5./ A Közgyűlés úgy határozott, hogy a SZOVA Szombathelyi Vagyonhasznosító és Városgazdálkodási Nonprofit Zrt. felügyelőbizottságába 2024. november 1. napjától 2029. október 31. napjáig az alábbi tagokat delegálja:

1. Molnár Miklós
2. Kopcsándi Katalin
3. Kelemen Krisztián
4. Ágh Ernő

A Közgyűlés a felügyelőbizottság elnökének díjazását havi bruttó 180.000,- Ft-ban, a tagok díjazását havi bruttó 150.000,- Ft-ban állapítja meg.

A Közgyűlés felhatalmazza a polgármestert, hogy a társaság módosításokkal egységes szerkezetbe foglalt Alapszabályát aláírja.

6./ A Közgyűlés felkéri a társaság vezérigazgatóját, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Kovács Cecília, a társaság vezérigazgatója)

**Határidő**: azonnal

**282/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Szombathelyi Távhőszolgáltató Kft.** önkormányzat által delegált felügyelőbizottsági tagjainak 2024. október 31. napjával történő visszahívását javasolja a társaság taggyűlése számára.

2./ A Közgyűlés úgy határozott, hogy a Szombathelyi Távhőszolgáltató Kft. felügyelőbizottságába 2024. november 1. napjától 2029. október 31. napjáig az alábbi tagokat javasolja megválasztani:

1. Putz Attila
2. Koczka Tibor
3. Vörösné Budai Mária
4. Kovács Jenő

A Közgyűlés javasolja a társaság taggyűlésének, hogy az E-On Energiatermelő Kft. által delegált Simon Zoltán János kerüljön megválasztásra a felügyelőbizottságba 2024. december 1. napjától 2029. október 31. napjáig.

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban javasolja megállapítani.

3./ A Közgyűlés felhatalmazza a SZOVA Nonprofit Zrt. vezérigazgatóját, hogy a fenti döntéseket a társaság taggyűlésén képviselje.

4./ A Közgyűlés felhatalmazza a társaság ügyvezetőjét, hogy a társasági szerződés módosítását aláírja.

5./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Molnár Miklós, a társaság ügyvezető igazgatója)

**Határidő**: a társaság taggyűlése

**283/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Fogyatékkal Élőket és Hajléktalanokat Ellátó Közhasznú Nonprofit Kft**. felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Fogyatékkal Élőket és Hajléktalanokat Ellátó Közhasznú Nonprofit Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Joó Ágota
2. Dabasi Mónika
3. Horváth Dóra

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Németh Klára, a társaság ügyvezető igazgatója)

**Határidő**: azonnal

**284/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Weöres Sándor Színház Nonprofit Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Weöres Sándor Színház Nonprofit Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Lukács Dániel
2. Meleg Zita
3. Lenkai Nóra

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

5./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Szabó Tibor András, a társaság ügyvezető igazgatója)

**Határidő**: azonnal

**285/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján az **AGORA Savaria Kulturális és Médiaközpont Nonprofit Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy az AGORA Savaria Kulturális és Médiaközpont Nonprofit Kft.felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Dr. Danka Lajos
2. Hisham Abdul Gaffour
3. Szabó Györgyné

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Horváth Zoltán, a társaság ügyvezető igazgatója)

**Határidő**: azonnal

**286/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Szombathelyi Sportközpont és Sportiskola Nonprofit Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Szombathelyi Sportközpont és Sportiskola Nonprofit Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Palágyi József
2. Tóth Roland
3. Németh Krisztián

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Kovács Cecília, a társaság ügyvezető igazgatója)

**Határidő**: azonnal

**287/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **FALCO KC Szombathely Sportszolgáltató Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a FALCO KC Szombathely Sportszolgáltató Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Tóth Kálmán
2. Poór Gergő
3. Kovács Ádám

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Gráczer György, a társaság ügyvezető igazgatója)

**Határidő**: azonnal

**288/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Savaria Városfejlesztési Nonprofit Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Savaria Városfejlesztési Nonprofit Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Bokányi Adrienn
2. Kupi Jánosné
3. Lendvai Ferenc

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Dr. Kovácsné Takács Klaudia, a társaság ügyvezető igazgatója)

**Határidő**: azonnal

**289/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Szombathelyi Parkfenntartási Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Szombathelyi Parkfenntartási Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Szuhai Viktor
2. Bakos Ildikó
3. Horváth Gábor

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Izer Gábor Nándor, a társaság ügyvezető igazgatója)

**Határidő**: azonnal

**290/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Savaria Turizmus Nonprofit Kft.** felügyelőbizottsági tagjainak 2024. október 31. napjával történő visszahívását javasolja a társaság taggyűlése számára.

2./ A Közgyűlés úgy határozott, hogy a Savaria Turizmus Nonprofit Kft. felügyelőbizottságába 2024. november 1. napjától 2029. október 31. napjáig az alábbi személyeket javasolja megválasztani:

1. Putz Anikó
2. Gadóczy József
3. Pehi Orsolya

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban javasolja megállapítani.

3./ A Közgyűlés felhatalmazza a polgármestert, hogy a fenti döntéseket a társaság taggyűlésén képviselje, és a társasági szerződés módosítását aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Grünwald Stefánia, a társaság ügyvezető igazgatója)

**Határidő**: a társaság taggyűlése

**291/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **Vas Megyei Temetkezési Kft.** felügyelőbizottsági tagjait 2024. október 31. napjával visszahívja.

2./ A Közgyűlés úgy határozott, hogy a Vas Megyei Temetkezési Kft. felügyelőbizottságába 2024. november 1. napjától 2029. október 31. napjáig az alábbi személyeket választja meg:

1. Gálffy Áron
2. Gayer Helga
3. Büki Zoltán

A Közgyűlés a felügyelőbizottság elnökének díjazását havi bruttó 130.000,- Ft-ban, a tagok díjazását havi bruttó 100.000,- Ft-ban állapítja meg.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Szabó Erika, a társaság ügyvezető igazgatója)

**Határidő**: azonnal

**292/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **SZOVA Szállodaüzemeltető Kft.** önkormányzat által delegált felügyelőbizottsági tagjainak 2024. október 31. napjával történő visszahívását javasolja a társaság taggyűlése számára.

2./ A Közgyűlés úgy határozott, hogy a SZOVA Szállodaüzemeltető Kft. felügyelőbizottságába 2024. november 1. napjától 2029. október 31. napjáig az alábbi tagokat javasolja megválasztani:

1. Molnár Miklós
2. Kopcsándi Katalin
3. Kelemen Krisztián
4. Ágh Ernő

A felügyelőbizottsági tagok díjazásban nem részesülnek.

3./ A Közgyűlés felhatalmazza a SZOVA Nonprofit Zrt. vezérigazgatóját, hogy a fenti döntéseket a társaság taggyűlésén képviselje.

4./ A Közgyűlés felhatalmazza a társaság ügyvezetőjét, hogy a társasági szerződés módosítását aláírja.

5./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Kovács Cecília, a társaság ügyvezető igazgatója)

**Határidő**: a társaság taggyűlése

**293/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **SZOVA-Projekt Projektfejlesztési Kft.** felügyelőbizottsági tagjait 2024. október 31. napjával történő visszahívását javasolja a társaság alapítójának.

2./ A Közgyűlés úgy határozott, hogy a SZOVA-Projekt Projektfejlesztési Kft. felügyelőbizottságába 2024. november 1. napjától 2029. október 31. az alábbi személyeket javasolja megválasztani:

1. Molnár Miklós
2. Kopcsándi Katalin
3. Kelemen Krisztián

A felügyelőbizottsági tagok díjazásban nem részesülnek.

3./ A Közgyűlés felhatalmazza a SZOVA Nonprofit Zrt. vezérigazgatóját, hogy a társaság alapító okiratának módosítását aláírja.

4./ A Közgyűlés felkéri a társaság ügyvezetőjét, hogy az újonnan megalakult felügyelőbizottság ügyrendjét terjessze a Gazdasági és Jogi Bizottság elé jóváhagyásra.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Kovács Cecília, a társaság ügyvezető igazgatója)

**Határidő**: azonnal

**294/2024. (X. 22.) Kgy. sz. határozat**

1./ A Közgyűlés úgy határozott, hogy a Polgári Törvénykönyvről szóló 2013. évi V. törvény 3:25 § (1) bekezdésének c) pontja alapján a **PRENOR Kertészeti és Parképítő Kft.** önkormányzat által delegált felügyelőbizottsági tagjainak 2024. október 31. napjával történő visszahívását javasolja a társaság taggyűlése számára.

2./ A Közgyűlés úgy határozott, hogy a PRENOR Kertészeti és Parképítő Kft. felügyelőbizottságába 2024. november 1. napjától 2029. október 31. napjáig az alábbi személyeket javasolja megválasztani:

1. Horváth Zoltán

2. Illés Károly

3./ A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Izer Gábor Nándor, a társaság ügyvezető igazgatója)

**Határidő**: társaság taggyűlése

**295/2024. (X. 22.) Kgy. sz. határozat**

1. Szombathely Megyei Jogú Város Közgyűlése úgy dönt, hogy a kizárólagos és többségi önkormányzati tulajdonban lévő gazdasági társaságok ügyvezetőinek havi bruttó munkabére a következő gazdasági társaságok esetében 2024. november 1. napjától az alábbi táblázatban foglaltak szerint kerüljön megállapításra:

|  |  |  |
| --- | --- | --- |
| **Cég megnevezése** | **Ügyvezető neve** | **Bruttó munkabér** |
| SZOVA Nonprofit Zrt. | Kovács Cecília | 2.200.000 Ft |
| Fogyatékkal Élőket és Hajléktalanokat Ellátó Közhasznú Nonprofit Kft. | Németh Klára | 1 000 000 Ft |
| AGORA Savaria Nonprofit Kft. | Horváth Zoltán | 1 000 000 Ft |
| Weöres Sándor Színház Nonprofit Kft.  | Szabó Tibor András | 1 000 000 Ft |
| FALCO KC Szombathely Kft. | Gráczer György | 1 000 000 Ft |
| Savaria Városfejlesztési Kft. | Dr. Kovácsné Takács Klaudia | 1 000 000 Ft |
| Savaria Turizmus Nonprofit Kft. | Grünwald Stefánia | 1 000 000 Ft |
| Szombathelyi Parkfenntartási Kft. | Izer Gábor | 1 000 000 Ft |

1. A Közgyűlés úgy dönt, hogy az önkormányzat által alapított intézmények vezetői havi bruttó illetményük/munkabérük 2024. november 1. napjától az alábbi táblázatban foglaltak szerint kerüljön megállapításra:

|  |  |  |
| --- | --- | --- |
| **Intézmény megnevezése** | **Vezető neve** | **Bruttó munkabér/illetmény** |
| Szombathelyi Köznevelési GAMESZ | Sebestyénné Pethő Andrea | 1 000 000 Ft |
| Berzsenyi Dániel Megyei Hatókörű Városi Könyvtár | Dr. Baráthné Molnár Mónika | 1 000 000 Ft |
| Mesebolt Bábszínház | Csató Kata | 1 000 000 Ft |
| Savaria Szimfonikus Zenekar | Kiss Barna | 1 000 000 Ft |
| Szombathelyi Városi Vásárcsarnok | Polákovics Marietta | 1 000 000 Ft |

1. A Közgyűlés az önkormányzat által alapított alábbi intézmények vezetői tekintetében 2024. november 1. napjától havi bruttó 150.000 Ft munkáltatói döntésen alapuló illetménykiegészítésről dönt:
* Szombathelyi Egyesített Bölcsődei Intézmény,
* Pálos Károly Szociális Szolgáltató Központ és Gyermekjóléti Szolgálat,
* Savaria Múzeum.
1. A Közgyűlés felhatalmazza a polgármestert, hogy az 1. - 3. pontban foglaltaknak megfelelően a munkaszerződés/ kinevezés módosításokat aláírja.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó a Városüzemeltetési és Városfejlesztési Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**296/2024. (X. 22.) Kgy. sz. határozat**

1. Szombathely Megyei Jogú Város Közgyűlése úgy határoz, hogy Szabó Erika, a Vas Megyei Temetkezési Kft. ügyvezetője munkaszerződése 2024. november 1. napjától az alábbiak szerint kerüljön módosításra:
* Az ügyvezető ügyvezetői feladatai mellett ellátja a gazdasági igazgatói feladatokat
* Az ügyvezető havi bruttó munkabére 1.400.000,- Ft összegre emelkedik a két munkakör együttes ellátására tekintettel.
1. A Közgyűlés felhatalmazza a polgármestert, hogy az 1. pontban foglaltaknak megfelelően a munkaszerződés módosítást aláírja.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó a Városüzemeltetési és Városfejlesztési Osztály vezetője)

**Határidő:** azonnal

**297/2024. (X. 22.) Kgy. sz. határozat**

1. A Közgyűlés javasolja a PRENOR Kertészeti és Parképítő Kft. taggyűlésének, hogy Izer Gábor Nándor ügyvezető havi bruttó alapbére 2024. november 1. napjától 1 254 000 Ft összegben kerüljön meghatározásra.
2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**

 Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó a Városüzemeltetési és Városfejlesztési Osztály vezetője)

**Határidő:** azonnal

***11./ Javaslat köztéri szobor elhelyezésével kapcsolatos döntés meghozatalára***

***Előadók:*** *Dr. Nemény András polgármester*

 *Horváth Soma alpolgármester*

**Dr. Nemény András polgármester:** A 11. napirendünknél jelentkezőt nem látok. Köszöntöm a körünkben Nádor Istvánt, a Mérnök Kamarának az elnökét. Nem tudom, hogy akar-e bármilyen kiegészítést tenni. Nem, csak mosolyog, de bizonyára arra bíztat minket, hogy szavazzuk meg a napirendi pontot. Én is erre bíztatok mindenkit, úgyhogy most szavazunk is a határozati javaslatról.

Megállapítom, hogy a testület 18 egyhangú igen szavazattal elfogadta a javaslatot, és a következő határozatot hozta:

**298/2024. (X. 22.) Kgy. számú határozat**

Szombathely Megyei Jogú Város Közgyűlése a „Javaslat köztéri szobor elhelyezésével kapcsolatos döntés meghozatalára” c. előterjesztést megtárgyalta, és - figyelembe véve az Alkotóművészeti Koordinációs Iroda által kiadott szakvéleményt, a bírálaton elhangzott észrevételek megfontolásával - egyetértését fejezi ki arra vonatkozóan, hogy a Vas Vármegyei Mérnöki Kamara a Szombathely, 11-es huszár út 40. szám előtti, 2262/3 hrsz-ú közterületen felállítsa a Veres Gábor szobrászművész által Hollán Ernő emlékére készített köztéri alkotást.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Nádor István, a Vas Vármegyei Mérnöki Kamara elnöke)

**Határidő:** azonnal

***12./ Javaslat a „Bursa Hungarica” Felsőoktatási Önkormányzati Ösztöndíjpályázathoz történő 2025. évi csatlakozás jóváhagyására***

 ***Előadók:*** *Dr. Nemény András polgármester*

 *Dr. László Győző alpolgármester*

 *Dr. Horváth Attila alpolgármester*

**Dr. Nemény András polgármester:** A következő napirendi pontunknál megadom a szót Czeglédy Csabának.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Tegnap a Szociális és Lakás Bizottság is elfogadta azt a javaslatomat, és gondoltam itt a napirendnél a jegyzőkönyvbe is elmondom, hogy amennyiben a 2026. évben is részt kívánunk ebben az ösztöndíjprogramban venni, akkor vizsgáljuk felül az 1, illetve 2 főre jutó jövedelmi határokat, hiszen az a száznegyvenvalahányezer forint, most így fejből mondom, ami az előterjesztésben szerepel, ez már most nagyon sok rászorulót kizár az ösztöndíjprogramban való részvételtől. Az önkormányzatunk azért az elmúlt egy-két évben a szorgalmazásomra tudatosan felülvizsgálta ezeket a jövedelemhatárokat, remélem, hogy a novemberi Közgyűlésen is sor kerül ismételten, vagy legkésőbb januárban a minimálbér kapcsán pár jövedelemhatár felülvizsgálatára, de ezt kérem a városvezetéstől, hogy ezt vizsgáljuk felül, hogy ne szoruljanak ki azok, akik meg egyébként rászorulnak. És akkor megragadom az alkalmat, hogy a Szent Márton Esélyegyenlőségi Programnál is szükség lenne szintén a jövedelemhatároknak a felülvizsgálatára. Most is több olyan tehetséges gyermek esett ki, vagy már be sem adták a pályázatát, ahol egyébként nem fértek bele a jövedelemhatárba. Ott is emelnünk kellene, ennek a megvizsgálását kérem.

**Dr. Nemény András polgármester:** Köszönöm elnök úr, megtettük, amikor szociális területen ez szükséges volt, meg fogjuk tenni most is. Viszont akkor most szavazunk. Egy határozati javaslatunk van, erről szavazunk most.

Megállapítom, hogy a testület 18 egyhangú igen szavazattal elfogadta a határozati javaslatot, és a következő határozatot hozta:

**299/2024. (X. 22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy az Önkormányzat 2025. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott Ösztöndíjrendszerhez.
2. A Közgyűlés felhatalmazza a polgármestert a csatlakozásról szóló nyilatkozat aláírására.
3. A Közgyűlés egyetért azzal, hogy a kiírásra kerülő pályázatban a jövedelemhatár:
* 1-2 fős háztartás esetén 142.500, - Ft/fő,
* 3 vagy több fős háztartás 85.500, -Ft/fő

összegben kerüljön meghatározásra azzal, hogy a kategóriánkénti jövedelemhatár 30 százalékkal magasabb, ha a pályázó árva vagy félárva, vagy gyermekét egyedül neveli, vagy fogyatékossággal élő.

 A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:

* akinek a családjában az eltartottak száma három vagy annál több, vagy
* aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
* akinek eltartója/szülője álláskereső vagy öregségi nyugdíjban részesül, vagy
* aki gyermeket nevel, vagy
* aki lakóhelyén kívüli intézményben tanul, és nem részesül kollégiumi ellátásban.
1. A Közgyűlés felkéri a polgármestert, hogy gondoskodjon a pályázatnak az elfogadott feltételekkel történő kiírásáról és annak helyben szokásos módon történő megjelentetéséről.
2. A Közgyűlés felkéri a polgármestert és a jegyzőt, hogy a pályázaton való részvételhez szükséges pályázati önrészt, az 5.000 Ft/fő/hónap összeget, mindösszesen 2.000.000,- Ft-ot az önkormányzat 2025. évi költségvetésében szerepeltessék.

**Felelősök:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője/

**Határidő:** 2024. október 30. /1. 2. és 3. pont vonatkozásában/

 2024. november 4. /4. pont vonatkozásában/

 2025. évi költségvetés elfogadása /5. pont vonatkozásában/

***13./ Tájékoztató a lejárt határidejű közgyűlési határozatok végrehajtásáról***

 ***Előadó:*** *Dr. Károlyi Ákos jegyző*

**Dr. Nemény András polgármester:** Rátérünk a 13. napirendi pontunkra, jelentkezőt nem látok, a vitát lezárom. Szavazunk.

Megállapítom, hogy a testület 18 egyhangú igen szavazattal elfogadta a javaslatot, és a következő határozatot hozta:

**300/2024. (X.22.) Kgy. számú határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***14./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendi pontunknál sem látok jelentkezőt, a vitát lezárom, szavazunk a határozati javaslatról.

Megállapítom, hogy a testület 18 egyhangú igen szavazattal elfogadta a javaslatot, és a következő határozatot hozta:

**301/2024. (X.22.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Így most a nyílt ülés napirendi pontjainak a végére értünk, és akkor arról tájékoztatom a Tisztelt Közgyűlést, hogy terveink szerint a rendes kerékvágásba visszatérve, november utolsó csütörtökén, azaz november 28-án fogjuk megtartani a novemberi Közgyűlést, és majd akkor megbeszéljük, hogy a decemberivel mi lesz a helyzet. Köszönöm szépen mindenkinek a munkát, a konstruktív munkát! Tényleg valóban azt tudom mondani, hogy a Közgyűlés első ülése úgy indult, ahogyan az alakuló ülésen az ígéretet tette mindenki, érdemi módon, de konstruktív módon állt hozzá mindenki. Úgyhogy remélem, hogy a döntéseink Szombathely javát fogják szolgálni. Köszönöm a figyelmet a szombathelyieknek, mi zárt üléssel folytatjuk 5 perc múlva.

*A közgyűlés nyilvános ülését polgármester úr 11 óra 37 perckor berekesztette*.

 **/: Dr. Nemény András :/ /: Dr. Károlyi Ákos:/**

 **polgármester jegyző**

**Záradék:**

A Közgyűlés ülésén megalkotott normatív határozatok 2024. október 22. napján került kihirdetésre a Polgármesteri Hivatal hirdetőtábláján történő kifüggesztés útján.

 **/: Dr. Károlyi Ákos :/**

 **jegyző**